text:
Mazima okwesinza katonda omu yekka – awatali kwesinza kintu kirala oba okukigatta kukatonda – yeyali empagi oba omusingi mumulimo gwabaNabbi bonna ogwokukoowoola abantu. Era okwawula katonda nokukutula emiguwa gyashirik gwegwaali omusingi mumateeka agomuggulu nokuviiraddala muntandikwa yobubaka bwabaNabbi bonna. Kale nekibeera nti ekyagendererwa mukutuma baNabbi, kwekukowoola abantu okudda eri okwesinza katonda nokulwanyisa shirik.
Qur’an eyekitiibwa eraza kunsonga eno nga egamba:
1- “Mazima twatuma okuva mubuli kibiina omubaka (agambe abantu nti) mwesinze katonda era mwewale amasanamu”.([1])
2- “Tetwaatumayo mubaka yenna luberyeberyerwo okujjako nga tumussaako: Mazima teri mulala yesinzibwa okujjako nze, kale munnesinze”.([2])
Mazima Qur’an eyekitiibwa yatwaala okwesinza katonda nga kubuna mumateeka gonna agaava muggulu nga bwegamba:
“Bagambe: abange mmwe abaaweebwa ekitabo, mujje eri ekigambo ekyenkamunkamu wakati waaffe nammwe (okubeera nga) tetwesinza okujjako katonda era nga tetumugattako kintu kyonna”.([3])
Mazima okwawula katonda mukwesinza, nsonga nkulu era nkakafu eri abasiramu bonna era teri kibiina kyonna kyawukana kunsonga eyo mubibiina byonna ebyobusiramu.
Ekibiina “Mu-utazila” bwekiba nga kyawukana – okusinziira kukulaba kwaakyo – kukwawula katonda mubikolwa, nekibiina “Asha-era” nga nakyo kyawukana mukwawula katonda mubitendo, tekigaana kubeera nga begattira wamu nebibiina ebirala ebyobusiramu mukwawula katonda mukwesinza era teri yenna awakanya, wadde nga waliwo enjawukana entonotono mubamu abatwaala ebimu mubikolwa nti kwesinza nga ate abamu babiraba nga kugulumiza nakuwa kitiibwa soosi kirala.
Mpozzi mukwongera okwanjuluzaamu: okwawukana kuli munkola yamirimo abawahaab gyebatwaala nti kwesinza, nga ate abasiramu bonna – munsi yonna – tebalina webagyirabira nti kwesinza.
Nolwekyo ekyeetagisa kwekunyonyola amakulu agali mukigambo “Ibaada” mululimi nokusinziira kuQur’an eyekitiibwa, olwo nno tutegeere ebikolwa Ibaada mwebeera nemwetebeera.
Mazima amakulu gekigambo “Ibaada” nokutegeerekeka kwaakyo kweyolefu bulungi nyo mululimi oluwarabu. Wadde nga tetusobodde kukozesa kigambo kimu mukukinyonyola, kyo kifaananako nga eggulu nensi mubweyolefu bwaabyo nokutegeerekeka kwaabyo, newankubadde nga bangi muffe tebasobola kukinyonyola, tekibagaana kukitegeera nga entegeera gyebategeeramu eggulu nensi mubwongo bwaabwe.
Ebigambo: “Okwesinza”, “Okugulumiza”, “Okuwa ekitiibwa” zonna njogera zitegeerekeka era enjawulo wakati waazo etegeerekeka era nyangu.
Omuntu bwaabeera nemukwaanogwe, amwagala era omusanga anywegera ekisenge kyenyumbaye, nawunyiza kubyambalobye, namuteeka mukifubakye era osanga wadde nga aba afudde, anyweegera entaanaye…
Naye awamu neebyo byonna teri ayinza kugamba nti omuntu oyo yesinzizza mukwaanogwe.
Era nga bwekiri nti abantu okugenda okulaba emibiri egyaabaafa n’egikazibwa – emibiri egyabeebitiibwa munsi – naabo abagenda ne balaba obuwufu bwaabwe namayumba gaabwe gebaawanga-lirangamu, ebyo byonna teri abitwaala nti kwesiinza wadde okwagala kwaabwe kubeera nga okwagala kwabakkiriza kwebalina kukatonda waabwe.
Sibuli omu nti asobola okutegeera enjawulo wakati wokuwa ekitiibwa nokwesinza.
Owange ggwe omusomi owekitiibwa: bwetuba tunyonyodde ekigambo “Ibaada” mululimi, kibeera nenyinyonyola zamirundi esatu naye nga zonna ziwa amakulu geegamu.
Abawahaabi baalondako enyinyonyola zamirundi ebiri era nebazesigamirako awamu nokubeera nga zakitundu sinzijuvu, era zezino:
i- Ibaada: okugonda nokukakkana.
Okusinziira kubitabo byolulimi, ekigambo Ibaada, kitegeeza okugonda nokukakkana([4]) naye okunyonyola okwo tekuwa makulu genyini agali mukigambo ekyo, olwabino ebijja:
(a) Ibaada bwekiba kitegeeza kugonda nakukakkana, kiba kiraga nti teri muntu ayawula katonda, kubanga omuntu – mubutondebwe – agondera buli amuli waggulu, nga omusomi bwagondera omusomesawe nomwaana bwagondera omuzaddewe nowomukwaano eri mukwaanogwe.
(b) Qur’an eyekitiibwa eragira omuntu okubeera nga abeera mukakkamu eri abazaddebe, nga bwegamba:
“Era bakakkanyize ebiwawatiro ebyokusasira, era ogambe nti Ai omulezi, basaasire nga bwebandera mubuto”.([5])
Kale nno okugonda nokukakkana bwebiba nga bitegeeza kwesinza oyo gw’oba ogondedde, ekyo kiba kiraga nti omuntu bwagondera abazaddebe, aba akaafuwadde nga oyo aba abajjemedde bwaabeera omukkiriza era ayawudde katonda.
ii- Ibaada: okugonda okusembayo.
Abamu mubavvuunuzi, bwebaamala okuzuula obukendeevu obuli mukunyonyola ekigambo Ibaada mubitabo byolulimi, baagezaako okuziba obukendeevu obwo, nebagamba:
“Ibaada: kwekugonda okusemberayoddala mumaaso g’oyo gwolaba nga wakitiibwa era mujjuvu”.
Naye ate okunyonyola okwo nakwo kwegatta nokunyonyola okusoose mubukendeevu, olwensonga:
(a) katonda owekitiibwa alagira baMalaika okuvunnamira Adam nga bwagamba:
“Jukira wetwagambira Bamalaika nti muvunnamire Adam, nebavunnama okujjako Ibliis”.([6])
Mazima okuvunnama kwekugonda okusembayo nokukakkana kulw’oyo gwovunnamidde. Kale amakulu ga Ibaada bwegaba nga geego, tuba tukakasa obukaafiiri kubamalaika abaatukiriza ekiragiro kyakatonda nobukkiriza bwa Sitaani eyagaana okutuukiriza ekiragiro kyakatonda.
(b) Baganda bayusuf nabazadde baabwe bonna baavunnamira Yusuf nga katonda bwagamba:
“Era bakka nebamuvunnamira, n’agamba: owange, taaka wange, ago gemakulu gekirooto kyange, mazima katonda akifudde ekyamazima”.([7])
Nekirooto Yusufu kyeyayogerako mu Aya, kyekigambo kyakatonda owekitiibwa:
“...Mukiseera Yusufu weyagambira taatawe nti owange taata, mazima ndabye munyeenye kumi n’emu, nenjuba, n’omweezi, mbirabye nga binvunnamira”.([8])
(c) Abasiramu bonna, olwokugoberera omubaka wakatonda (s.a.w) banywegera ejjinja eriddugavu eriri munsonda yakaaba eyekitiibwa era nebalifunako omukisa nga ab’esinza amasanamu nabo bwebakola amasanamu gaabwe naye tulamula enkola yaabwe eyo nga shirik ate enkola yabasiramu netugiramula nga kwawula katonda okutuufu.
Nolwekyo, amakulu ga Ibaada sikwekugonda okusembayo nokukakkana wadde nga biri mumpagi zokwesinza (Ibaada).
Kale, kiba kyetagisa tugambe nti amakulu ga Ibaada kwekugonda nokukakkana okuli awamu nokukakasa okweyawulidde. Ibaada eva mumpagi bbiri:
1- Okugonda nokukakkana.
2- Okukakasa okweyawulidde.
Era okwo okukakasa okweyawulidde, kwekulaga okuyimirira kwomuntu, kale okugonda – kakubeere nga kutono – bwekuba nga kubadde wamu nokukakasa okweyawulidde, olwo omulimo gubeera Ibaada, naye bwekitabeera bwekityo tegubeera Ibaada.
Mukiseera kino, oluvanyuma olwokukakasa obukyaamu bwenyinyonyola ebbiri abawahaab zebesigamirako, obunafu bwaazo nebweyoleka, nobukendeevu, katunyonyole enyinyonyola za Ibaada essatu. Katumale okwebuuza, “okukakasa okweyawulidde kwekuliwa okwo okwawula Ibaada kumulimo omulala?
Okwanukula kwekibuuzo ekyo, kujja kweyolekera mukunyonyola ekigambo Ibaada munyinyonyola essatu ezijja:
“Ibaada”, kitegeeza okugonda mukukola oba mubigambo okusibuka munzikiriza yomuntu – okukkiriza katonda. Amakulu nti: “Ibaada”, gy’emirimo nebigambo ebisibuka kunzikiriza yomuntu – okukkiriza obwakatonda era awatali kukakasa nakukkiriza katonda, Ibaada tesobola kutuuka. Era kyova olaba nga Qur’an eyekitiibwa buli lweragira okwesiinza katonda, yesembesa mangu okugamba: teri yesinzibwa ataliyye. Nga bwagamba: “Abange mwe abantu, musinze katonda, mubadde mutya, n’ebyo ebitali katonda?”([9])
Mazima Aya eyo esangibwa mu Qur’an mubifo mwenda oba okusoba, kale osobola – owange gwe omusomi – okutunulako mussula: 7: 65, 73, 85, ne mussuula: 11: 50, 61, 84 nemussuula: 21: 25 nemussuula: 23: 23, 32 ne mussuula: 20: 14.
Mazima Aya ezo zonna ziraga nti okesinza (Ibaada) kwekugonda nokukakkana okusibuka kukukkiririza mukatonda oba mubwakatonda – amakulu nti: bwogondera ekintu kyonna, oba okukigulumiza oba okukiwa ekitiibwa naye nga tokikakasizza nti katonda, tobalibwa nti okyesinzizza.
Ne Aya endala eziraga kw’ekyo kyetuliko: katonda agamba:
“Mazima bbo baali nga bwebaba bagambiddwa nti teri mulala yesinzibwa okujjako katonda, nga bekuluntaza”.([10])
Lwaaki baali bekuluntaza?, kubanga bakkiririza mubirala ebitali katonda era nebabyesinza.
Era agamba Allah:
“Oba balina omulala atali katonda, katonda ayawukana kw’ebyo byebamugattako”.([11])
Qru’an etwaala abantu abo nga bagatta kukatonda ebintu ebirala (mushirikiin) kubanga obwakatonda babukakasiza mubirala ebitali katonda (Allah) owekitiibwa.
Era agamba:
“Abo abagatta kukatonda ebintu ebirala, kyaddaaki bajja kumanya”.([12])
“N’abo abatasaba awamu nekatonda bakatonda abalala ...”([13])
Nemweebyo ebiraga nti bamushirikiin okusaba kwaabwe kwaali kulimu okukakasa nti amasanamu gaabwe g’egaali bakatonda baabwe, zezi Aya zino:
“Baafuula ebirala ebitali Allah okubeera bakatonda olw’okwagala okubasembeza ewakatonda”.([14])
“Abaffe mazima mwe mukakasa nti waliwo bakatonda abali awamu ne Allah?”([15])
“Mukiseera awo Ibrahim weyagambira taatawe – Azar – nti ofuula amasanamu bakatonda”.([16])
Mubutuufu, bwetwetegereza Aya ezogera kushirik waabo abesinzanga amasanamu, tukiraba bulungi nti okugatta kukatonda kwabantu abo, baabeerangamu okukakasa nti amasanamu gaabwe gaalinga bakatonda babwe, nti era masanamu ago bebakatonda abatono era katonda yabawaako obuyinza obumu. Kale go amasanamu bitonde era gesinzibwa, era kyova olaba nti baagaananga okukkiriza okukoowoola kwatauheed. Qura’n egamba:
“Lwakuba nti mmwe katonda bwakowoolebwe yekka, mugaana ate bw’aba agatibbwaako mukkiriza, nolwekyo. Katonda y’agenda okulamula owawaggulu owekitiibwa”.([17])
Ebyo byonna, awamu n’omuvuunuzi owekitiibwa, omugenzi Ayatllah Shaikh Muhamad Jawaad AlBalaghe alina enyinyonnyola ennungi eyekigambo “Ibaada” mutafsiir “Alaa-e Rrahman”, agamba:
“Ibaada: Oyo gwebalaba nga aleetera omuntu okugonda, era nga agonda amufuula katonda asobole okumutukiririza – nokugonda okwo – neky’alaba nga kyekyeyawulidde kw’oyo eyesinzibwa”.
Mazima omugenzi Balaghe, okusinziira kundowoozaye eva kukumanya yanyonyola ekigambo Ibaada mubutuufu bwaakyo era engeri gyeyakinyonyolamu ekwaatagana bulungi nnyo ne Aya za Qura’n.
Ibaada: kwekugondera oyo gw’otwaala nga y’emulezi, oba tusobola okuleeta enyinyonnyola endala: kwekugonda mumirimo oba mubigambo eri oyo akakasibwa obulezibwe. Kale obuddu bukwaatagana nabulezi. Omuntu bweyeekakasa nga muddu eri oyo gwakakasa nti y’emulezi – k’abeere nga wamazima oba nedda – n’amugondera nga alina enzikiriza eyo, aba amwesinzizza.
Era mu Qur’an mulimu Aya ezitulaga nga okwesinza kiri munsoonga zabulezi, era ezimu kuzo zezino:
“Era Masih yagamba: abange mmwe abaana ba Israel, musinze katonda, omulezi wange era omulezi wammwe”.([18])
“Mazima katonda y’omulezi wange era yomulezi wammwe, kale mumwesinze. Eryo lyekkubo eggolokofu”.([19])
Ne Aya endala gyeziri ezitwaala okwesinza nga kuli munsoonga zamutonzi, nga katonda bwagamba:
“Oyo katonda yomulezi wammwe, teri katonda okujjako yye omutonzi owabuli kintu, kale mumwesinze”.([20])
Ekigambo “Rabbu” – omulezi – kitegeezaki?
Mululimi oluwarabu, ekigambo omulezi kyesigamizibwa kw’oyo alina obuvunanyizibwa kukintu kyonna era nga obuddiro bwekintu ekyo buli mumikonogye. Ekigambo ekyo, kiteekebwa kunanyini maka kubanga ya’galabirira era yagalinako obuvunanyizibwa, era nga bwekiri kunanyini ngamiya, ayonsa omwaana, omulimi nabalala.
Naffe, katonda tumutwaala nga y’omulezi, kubanga ensonga zaffe zonna nobuddiro bwaffe biri mumikonogye – nga okufa, obulamu, okugabirirwa, emiremirembe, amateeka okusonyiwa nokusaasira nebirala bingi biri mumikonogye (s.w).
Kale nno omuntu yenna bwakakasa nti ekimu kubintu ebyo – oba byonna – katonda yabikyuusa Nabbikwaasa omuntu omulala, enzikiriza eyo etegeeza nti omuntu oyo atwaalibwa nga mulezi era nokukkiririza mumulezi oyo nokumugondera kiraga kumwesinza.
Nenjogera endala: okusinza kusibuka mungeri yamuntu gyeyewuliramu nti muddu. Obukakafu bwobuddu buno, y’emuntu okwewulira yye kenyini era neyebala nti afugibwa, ate oyo amuli waggulu amufuga – okubeerawookwe, okufa, obulamu, okugabi-rirwa... – mungeri eyokumusonyiwa,([21]) okumuwolereza,([22]) okuteekawo amateeka nebyaalalikibwa.([23]) kale n’olwebyo byonna, nekibeera nga kiraga nti afudde mukamaawe, omuleziwe era buli kuwulira kw’aba awulidde mumutimagwe, n’akwolesa nga ayita mumulimo oba mukigambo eri mukamaawe, tewali kubuusabuusa, aba yesinzizza mukamaawe oyo gweyafuula omulezi.
Wano, kisoboka okubeera nga tunyonyola ekigambo “Ibaada” mungeri endala eyokusatu mubufunze:
“Ibaada: kugonda mumaaso g’oyo gwetutwaala nga yekatonda era nga yensibuko yemirimo gyobwakatonda”.
Tewali kubuusabuusa, emirimo egyikwaatagana nensi nokubeerawo – nga okuteekateeka ensonga ezensi, okuwa obulamu, okutta, okwanjuluza rizik nokugabirira ebitonde, nokusonyiwa ebyonoono – byeyawulidde ku Allah (s.a) yekka.
Naawe singa wetegereza obulungi Aya zaQur’an – ezogera kw’ebyo byetwogedde emabega,([24]) olabiraddala nga Qur’an essa essira eryamaanyi kukukakasa nti emirimo egyo gyeyawulidde kukatonda yekka, tegirina wegyikwaataganira namulala atali Allah (s.a).
Mpozzi nemungeri endala, tukimanyi bulungi nti engeri katonda gyatondamu nteeketeeke bulungi nyo era teri kiyinza kugwaawo munsi okujjako nga kiyita mumitendera nemunsoonga, naye nga ebyo byonna bidda wa Allah owekitiibwa. Era Qur’an eyekitiibwa eraza kunsoonga eyo:
“Y’oyo awa obulamu era natta, era nokukyuusakyuusa ekiro nemisana kiri mumikonogye”.([25])
Era katonda agamba mu Aya endala nti mubamalayika mulimu abalina obuvunanyizibwa obwokukwaata emy’oyo:
“Okutuusa okufa bwekutuukira omu mummwe, ababaka baffe nebabatta”.([26])
Okusinziira kw’ebyo..., kisoboka okugatta wakati wa Aya ezo zombiriri, era netugamba: mazima omukozi webintu byonna era abirinako obuyinza yye katonda owekitiibwa.
Mpozzi, nemunjogera endala: mazima ekikolwa kyabuli omu kw’abo bombiriri, tekiri nti buli omu kimuvaamu kululwe yekka, wabula katonda, nga yye, yetongodde mukukolakwe buli kyonna ky’aba ayagadde, naye Bamalayika n’abalala bakola kusinziira kubuyinza bwakatonda (s.w). Ensonga eyo, eri emu kunsonga enkulu muQur’an nga bweyayogerwaako mu Aya ezogera kubikolwa byakatonda omugulumivu.
Singa omuntu yenna akakasa nti katonda yaddira ebikolwaabye – nga okugabirira, okuwa obulamu n’ebirala – nabyikwaasa ebimu kubitondebye – nga Bamalayika neba – Awliya – era nga okutambula kwensi kuli mumikono gy’abyo nensonga zaayo zonna, era nga katonda tabyeyingizaamu, olwo nno okukakasa okwo nekumuleetera (omuntu) okubigondera (ebitonde), tewabeera kubuusabuusa okugondakwe okwo kubeera Ibaada, nomulimogwe ogwo, gubeera Shirik (kugatta kukatonda owekitiibwa).
Amakulu nti: omuntu bwakakasa nti obuyinza bwonna obwensonga zonna katonda yabukwaasa Bamalayika n’abagalwaabe era nti ebikolwa byaabwe babikola kulwaabwe awatali buyinza bwakatonda, omuntu oyo – nanyini kukakasa ebyo byonna – aba agasse kukatonda ekintu ekirala era okukakasaakwe okwo kubeera Shirik era tawassul nokugonda – ebisibuka kukukakasa okwo – bibeera Ibadda, nga Qur’an bwegamba:
“Era nemubantu Mulimu abaddira ebitali katonda nebabifuula bakatonda, nga babyagala nga bwebaagala katonda”.([27])
Mubutuufu, teri kitonde mubitonda byonna kisobola kubeera nga katonda okujjako nga kisobola okwetaaya munsi n’okwagala kw’akyo okweyawulidde awatali kwagala kwakatonda owekitiibwa. Naye nga ate teri kitonde kyonna kiyinza kubeera bwekityo, wabula buli kitonde kyonna kiri wansi wakwaagala kwakatonda – kyagala oba tekyagala – era kikola okusinziira kukwagala kwakatonda owekitiibwa.
Mpozzi era jukira nti bamushirikiin baali bakakasa nti amasanamu gaabwe gebeesinzanga galina obwetwaaze obwokwetaaya munsi nemunsonga ezobwakatonda. Neddaala eryali lisembayo eryashirik – mumulembe ogwobutamanya – kwekukakasa nti abasosodooti nebakabona beddiini abalala mubo, baali balina okwetaaya okwoku-teekawo amateeka muddini nga bwebaba balabye. Allah agamba:
“Baddira abamanyi baabwe (mubayahuud) nebakabona beddiini baabwe (mubanaswaara) nebabafuula abesinzibwa mukifo kyakatonda”.([28])
Era baali bakakasa nti okuwolereza nokusonyiwa – ebyeyawulidde kukatonda yekka – byaweebwa eri amasanamu gaabwe era gegalina obuyinza obujjuvu mubyo. Kale kyova olaba nga Aya zaQur’an ezogera kukuwolereza zajja nga zisimba essira era nga zikakasa nti okuwolereza kweyawulidde kukatonda yekka nga bwagamba:
“Ani ayinza okuwolereza awali katonda okujjako nga amaze kumukkiriza”.([29])
Singa bamushirikiin baali bakakasa nti byebesinza birina okuwolereza kulwobuyinza bwakatonda, Qur’an yalibadde tejja nakugaana kuwolereza katonda kwatamaze kukkiriza.
Abamu mubayunaan, abakenkufu mukulowooza, baali baakifuna – mundowooza zaabwe – nti bakatonda bawerako. Era nga balwowooza nti buli kintu kirina katonda eyeyawulidde. Nga bagamba nti enkuba erina katonda, amalimiro, omuntu, nabuli kimu bwekityo. Era nga balowooza nti bakatonda abo bonna baaweebwa obuyinza munsi okukola nga bwebaba baagadde.
Mumulembe ogw’obutamanya, abawarabu abamu baali b’esinza zimalayika nemunnyenye ezitatambula n’ezitambula, nga balowooza nti byaweebwa obuyinza obutaliiko kikomo era byisobola okukola kyebiba byagadde. Era baali bakakasa nti katonda buli kyonna yakyeyambula.
Katonda wakitiibwa nyo era yayawukana n’okukola ebikolwa ebifananako nga ekyo.([30])
Nolwekyo, buli ngeri yonna omuntu gy’aba yewombekeddemu malayika nemunnyenye etwalibwa nga Ibaada kubanga aba agoberera enzikiriza enkyaamu nokukakasa okutali kutuufu.
N’abamu mubawarabu mumulembe ogwobutamanya, baali tebakakasa nti amasanamu gebebajjira mumiti, n’amayinja bakatonda oba nti gegabatonda oba okugamba nti galina kyegalabirira, wabula baali balina endowooza nti galina obusobozi nobuyinza okubeera nga gagenda kubawolereza, era baalinga bagamba: Abo, bebawolereza baffe ewakatonda.([31])
Kale, okusinziira kukifananyi ekifu kyebaalina, besinzanga amasanamu nga balowooza nti gabasembeza ewakatonda era nga bagamba:
“Tetubesinza okujjako twagala batusembeze ewakatonda”.([32])
Nokukomekkereza kwabyonna: omulimo gwonna ogukolebwa nga guvudde kunziriza eyo nekukukakasa olwo, gubeera Ibaada (kwesinza) ate nomulimo ogukoleddwa nga teguvudde kukukakasa okwo, tegubeera Ibaada wadde Shirik. Era omuntu bweyewombeeka mumaaso gomuntu omulala gw’awa ekitiibwa oba gwagulumiza awatali kubeera nanzikiriza eyo, tetuyinza kugamba nti akoze Shirik oba Ibaada, k’abeere nga omulimo gwakoze guli haraam.
Ekyokulabirako: owomukwaano bwavunnamira mukwaanogwe aba tamwesinzizza era tetugamba nti akoze Ibaada, oba afugibwa okuvunnamira amufuga oba omukazi okuvunnamira bba, awamu nokubeera nga kiri haraam mumateeka gobusiramu kubanga okuvunnama kweyawulidde kukatonda yekka era tekisaana kuvunnamira kintu kirala kyonna – kakubeere nga kwakungulu okutaliimu nzikiriza – okujjako nga katonda y’alagidde.
Oluvanyuma olwokugezaako okwanjuluza obukakafu bwekigambo “Ibaada”, kyetaagisa okunyonyola – mubufunze – ebivudde mukunonyerezakwaffe, era tugamba: Singa omuntu agondera abalala era n’abewombekera awatali kutwaala omu mubo nti katonda oba mulezi oba nti ebikolwa byakatonda bisibuka kuye, wabula nga abagulumiza olwokuba:
“Baddu babitiibwa, tebamukulembeza kigambo wabula bakola kusinziira kukiragirokye”.([33])
Kubanga omulimogwe ogwo sikintu kirala okujjako okugulumiza n’okuwa ekitiibwa, kale ebyo tebirina nkwatagana na Ibaada.
Mazima katonda owekitiibwa, alina abamu mubaddube beyayogerako enjogera ennungi eyokubawaana nga esikiriza buli omu okubeera nga abagulumiza nokubawa ekitiibwa... nga katonda bwagamba:
“Mazima katonda yalonda Adam, ne Nooh, n’abantu ba Ibrahim, n’abantu ba Imran okuva mubantu bonna”.([34])
Era nga Qur’an bweyongera negamba nti katonda yalonda Ibrahim n’amuwa obukulembeze:
“Yagamba: nze nkufudde omukulembeze wabantu”([35])
Katonda yanyonyola muQur’an buli Nabbi – nga Nooh, Ibrahim, Dauda, Sulaiman, Musa, Isa, ne Muhamad(s.a.w) – era n’abogerako bulungi, nabatenda n’ebitendo ebyawaggulu, nga buli kitendo ekimu kulwaakyo, kimala okusika emitima gyabontu nokufuna okubaagala mumitima.
Era ky’ova olaba nga Qur’an erangirira obulungi bwabantu baNabbi Muhamad (s.a.w):
“Mazima katonda ayagala okubajjako obukyaafu (mmwe) abantu abomunyumba (yaNabbi) era abatukuze olutukuza”.([36])
Ayongera n’abogerako:
“Bagambe: Sirina mpeera gyembasaba (kumulimo ogwa tabligh) okujjako okwagala ab’olulyo lwange”.([37])
Era agamba mubo:
“Era baliisa emmere awamu nokujaagala, masikiin, nemulekwa, nomuwambe, naye tubaliisa kulwakatonda, tetulina mpeera gyetubaagalamu wadde okwebaza, muzima ffe tutya okuva eri omulezi waffe olunaku ebyeenyi lwebigenda okusiba emitaafu. (Nolwekyo) katonda ajja kubawonya obubi bwolunaku olwo era abasisinkane nessanyu nokubasanyusa era nempeera y’abwe, olwokugumiikiriza, egenda kubeera Jana nebyambalo bya Silik…”.([38]) Ne Aya endala nyinji.
Singa abantu baagulumiza abaagalwa bakatonda nga bwekisaana, era nebabawa ekitiibwa – mubulamu bwaabwe oba oluvanyuma olwokufa kwaabwe – awatali kubayita bakatonda oba ensibuko yebikolwa byakatonda eyeyawulidde, teyalibaddeyo yenna agamba nti okwo kubesinza oba okugamba omuntu nti mushirik, wabula balibadde bagambabugambi nti bagulumiza ab’agalwa bakatonda era babafuula nga kyakulabirako ekirungi gyebali era nebasigala nga babajjukira buli kiseera.
Mazima okugulumiza abagalwa bakatonda, kubeera kugulumiza bubonero bwakatonda – nga bwekyayogerwaako emabega – kubanga obusiramu bugulumiza obubonero bwakatonda.
Nabbi owekitiibwa, Muhamad (s.a.w) yali ayimiriranga awali ejjinja eriddugavu, nalinywegera awamu nokubeera nga amanyi nti sikirala wabula jjinja.
Kale naffe bwetutyo tugoberera Nabbi oyo owekitiibwa, tunyweegera ejjinja eriddugavu, netwetoloola kaaba (enyumba yakatonda), - etali kirala nyo okujjako ettaka n’amayinja – netudduka wakati wa “Swafa” ne “Mariwa” – era nga nazo nsozi busozi. Amakulu nti tukoleraddala nga abesinzanga amasanamu bwebaagakolanga, naye tekijjirangako n’omu mubwongobwe nti twesinza ttaka namayinja ... lwaaki? Lwakubanga amayinja, go kulwaago, tegakosa era tegagasa, naye singa emikolo egyo tujikola nga tulina okukakasa nenzikiriza nti amayinja aga nensozi byebitwaalibwa nga ye katonda era nga yensibuko yobuwufubwe twalibadde tufuuka – mukiseera ekyo – abamu kw’abo abesinza amasanamu.
Kale okusinziira kw’ebyo, okunywegera omukono gwaNabbi oba ogwa Imam oba ogwomusomesa oba ogw’omu kubazadde, era nabwekityo okunywegera Qur’an eyekitiibwa nebitabo ebyeddiini – nga Nahjul balagh – nokunywegera entaana, nabuli ekikwaatagana kubaddu bakatonda abalongoofu, tekulina mutawaana gwonna wabula kubeera kugulumiza nakuwa kitiibwa. Ate okugulumiza okufaanana bwekutyo kubeera nga kugulumiza katonda owekitiibwa.
Qur’an eyekitiibwa, enyonyola kukuvunnama kwabamalayika engeri gyebaavunnamiramu Adam(a.s), nokuvunnama kwabaganda ba Yusuf kwebaamuvunnamiramu, naye tebeerangayo n’omu gwekyajjira mubwongo nti okwo kwaali kwesinza Adam oba Yusufu(a.s), kubanga abo abaavunnamira Adam ne Yusuf, teri mubo yatwaala Adam ne Yusuf nti bakatonda oba okubobeeramu nenzikiriza eyobulezi oba okubatwaala nti nsibuko yabikolwa byakatonda, wabula kwaali (okuvunnama) kugulumiza nakuwa kitiibwa Sossi Ibaada – nga bwekimanyiddwa.
Mazima Abawahaab bwebatuuka ku Aya zaQur’an nga ezo, obalaba nga b’efuula abanonyereza enyo olwokwagala okufuna byebekwaasa, nga olwo bagamba: okuvunnama okwo tekutwaalibwa nga Ibaada kubanga kyaali kiragiro kyakatonda.
Tubaddamu nga tugamba: kituufu, okuvunnama kwabamalayika nokuvunnama kwabaganada by Yusufu, kwaali kulagira kwakatonda oba kusiimakwe, wabula abawahaab kyeberabira kwekubeera nga obukakafu bwomulimo nabwo, tebwaali Ibaada, era yensonga lwaaki katonda yabalagira. Singa okuvunnama okwo kwaali kulaga kwesinza oyo gwebaavunnamira, katonda yalibadde takulagira kubanga ekiragiro tekijja Ibaada kubukakafu bwaayo era tekufuula shirik kubeera tawheed. Allah agamba:
“Bagambe: mazima katonda talagira bibi, mwogera kukatonda byemutamanyi?”.
Nemubufunze: Mazima omulimo gulina kubeera nga teguliimu kwesinza okuviiraddala muntadikwa oluberyeberye lwekiragiro okuva ewa katonda, kubanga tekisoboka mulimo kubeera nga gulimu okwesinza, ate ekiragiro bwekimala okujja nekigujja kubukakafu bwaagwo.
Mazima okwekwaasa Abawahaab kwebalina – n’okwo kwetuwulira okuva kubamasheikh baabwe muMakka nemu Madiina – kulaga butabeera nakumanya kwaQur’an, nobutamanya nti Ibaada (okwesiinza) erina obukakafu bwaayo obweyawulidde, nokubeera nga katonda alagira omuntu okwesinza ebiseera ebimu, ate ebimu, namuziyiza, nga esswala n’okusiiba, kubanga katonda yalagira abakakasibwaako okubeera nga basaala era basiiba, naye ate n’aziyiza omukazi ebbanga ly’amala nga ali munsoongaze ezabuli mweezi, oba okuziyiza okusiiba olunaku lwa Idil Fitir ne Idil Adhuha eri abantu boona.
Nolwekyo, bwekubeera nga okuvunnama kwabamalayika kwebaavunnamiramu Adam nebaganda ba Yusufu nabazaddebe engeri gyebaamuvunnamiramu, nga kwaali kubesinza, ekiragiro tekikujja kubukakafu bwa Ibaada, kale tulina kubeera nga tugamba nti enzikiriza yomuntu – okukkiririza mukintu nti katonda – yefuuka ensoonga okuziyiza ekikolwa oba okukifuula Ibaada oba okukakasa nti gwewewombekkera yensibuko yebikolwa byakatonda owekitiibwa.
Owange ggwe omusomi owekitiibwa, olina okukimanya nti okujjawo enjawukana – eziri wakati wabasiramu nabawahaab munsonga eziwerako – kuyimiridde kukutegeera makulu gakigambo “Ibaada”, Era awatali kunyonyola makulu gakigambo ekyo, nakwegatta mukukitegeera wakati wenjuyi zombiriri, tuba tetulaba mugaso gwakunonyereza kwaffe.
Kale nno, kikakata kubuli omu ayagala okunonyereza, okulaba nga afuba nga bwekisoboka ategeere amakulu ga Ibaada, Sossikugendera kumakulu getugenda tusanga mubitabo ebyennimi kubanga birimu obukendeevu mukwanjuluza nokunyonyola amakulu genyini agagendererwa.
Mpozzi, obuddiro bwaffe munsonga eyo – namubuli nsonga – ye Qur’an eyekitiibwa.
Ekyokusaalirwa, kwekusanga abawandiisi bonna nabakubi bebitabo mubawahaab, nga baawanvuya nyo okunonyereza kunsonga endala nebatafaayo kukubeera nga banyonyola ekigambo Ibaada nekikomo ky’akyo.
Abawahaab bagamba: Mazima emirimo mingi – mmwe abasiramu – gyemukola kuludda lwa Nabbi neba Imam mubantu benyumbaye, (a.s) giraga kubesinza, ekibaleetera okubeera nga mukoze Shirik mukwesinza katonda owekitiibwa.
Kale kikakata kubasiramu okunyonyola ekigambo Ibaada nokukyanjuluza okumala era okumatiza balyoke beyambule okufu-mitibwa kwebigambo byabawahaab.
Abawahaab, batwaala ebimu abasiramu byebakola kumufu nti biraga kumwesinza.
Okugeza:
1- Okusaba katonda okuwolerezebwa nga tuyita muNabbi nabalongoofu abakozi bemirimo emirungi.
2- Okusaba katonda okuwonyezebwa nga tuyita mubagalwa bakatonda.
3- Okusaba katonda okutumalira ebyetaago byaffe nga tuyita mubakulembeze beddiini.
4- Okuwa omuntu ali muntaana ekitiibwa nokumugulumiza.
5- Okusaba katonda obuyambi nga tuyita muNabbi n’abalala.
Bbo, bagamba, nti okuwolereza kikolwa mubikolwa byakatonda, n’okuwonya nakwo bwekutyo kuva eri yye. Kale okusaba ekimu kubyo okuva mumulala, kiraga kumwesinza.
Ffe, - mubufunze – tujja kunonyereza kubikwaatagana kubikolwa byakatonda n’amakulu gaabyo, olwo ensonga eryoke ennyonyoke obulungi.
Oyo awolereza oba awonya, bwabeera nga abikola nabuso-bozibwe nga yye, n’okwagalakwe okweyawulidde, awatali kufuna bukakafu bwakuwolereza kuva kumulala, era n’awatali kwesigamira kumaanyi agamuli waggulu, ekyo, kibeera mubikolwa byakatonda ebyeyawulidde kuye yekka. Era okusaba okuwolerezebwa okuva mumulala yenna – awamu nokubeera nenzikiriza eyo – kiraga kukkiriza nti yekatonda era y’emulezi.
Naye okusaba okuwolerezebwa nokuwonyezebwa bwekuba nga tekuliimu nzikiriza eyo – nga omuntu asaba okuwolerezebwa amanyi nga gw’asaba talina ky’ali wabula muddu wakatonda era nga buli ky’akola akikola kulwakuyambibwa nabusobozi bwakatonda nakukkiri zibwa okuva eriyye – okusaba okwo tekubeeramu kukakasa bwakatonda nabulezi bw’oyo gw’asaba era tekubeera kusaba kikolwa kyakatonda kuva mw’oyo atali katonda.
Qur’an egamba okuva kululimi lwa Isa (a.s):
“... Era mponya bamuzibe n’abalwadde bebigenge era nenzuukiza abafu kulw’obuyinza bwakatonda”.([39])
Era okunyonyola okwo kwenyini kwekujja kukusaba omu kubagalwa bakatonda okubeera nga amala ekyetaago n’okumusaba obuyambi.
Okusaba okumala ekyetaago kulimu ebifaananyi bibiri:
1- Okusaba okuva eri omuddu – awamu n’okubeera nenzikiriza nti alina obusobozi obumala obweyawulidde – okwo kubeera kumwesinza.
2- Okusaba okuva eri omuddu – awamu nokukakasa nti sikirala wabula mwesinza wakatonda era gw’asaba obuyambi – okwo tekukwaatagana na Ibaada.
Okwanjuluza okwo, tekulaga bulazi njawulo wakati wa Ibaada Nabbirala kubikwaatagana kubikolwa ebyo, wabula kyekipimo ekibuna ekyaawula wakati wa Tawheed ne Shirik munsonga zonna.
Okukakasa nti Asprine akendeeza obulumi oba awonya kululwe awatali katonda kumuteekamu busobozi bwakuwonya, okwo kubeera kukakasa nti alimu abwakatonda nobutonzi, naye okukakasa nti asprine tasobola kuwonya okujjako awonya kulwakatonda, era talina kirala ky’asobola kukola okujjako okukendeedza obulumi ate nga era kulwabuyinza bwakatonda, mazima enzikiriza eyo eviiraddala kutawheed (kwawula katonda) kubanga teri wabuyinza nabusobozi okujjako katonda owekitiibwa.
Nolwensonga eyo, kyetuva tugamba nti okuggwaawo okwenjawukana kuyimiridde kukunyonyola makulu ga “Ibaada” n’okwawula Tawheed ku Shirik n’ebikolwa byakatonda kubirala n’okwawula obwakatonda kubuddu.
Twakyogerako emabega nti abawarabu abaali mumulembe ogwobutamanya baali balina okukakasa okukyaamu okwokubeera nga baali bakakasa nti amasanamu gegalina obuvunanyizibwa kukuta-mbuza ensonga zensi kulwaago, nti era gegalina nokubawolereza, nobuvunanyizibwa obulala bungi. Kale enzikiriza eyo yeyabafuula okubeera bamushirikiin (abagatta kukatonda ebintu ebirala).
Mpozzi, okwongera kw’ebyo, bw’oba oyagadde okunnyonyoka okusingako awo kunsonga eyo, oyinza okusoma:
1- Ma-alim tawheed fil Qur’anil kariim.
2- Attawheed waShirik fil Qur’anil kariim.
Byombi byatungibwa: Shaikh Ja-afar Subhane.
Oluvanyuma, bwenamala okukirongoosa nokunyonyola ekikomo kya Ibaada nayimirira kubigambo eby’omu kubamanyi abe Azihar eyekitiibwa: Al-Ustadh Shaikh Salamat ALQadha-e Al-Uzzame Ashafi-e, omutnuzi wa “Furqanul Qur’an baina swifatil khalqe waswifatil Akiwaan, yagamba:
[Katugende kumakulu gekigambo Ibaada mumateeka gobusiramu, era nkusaba eteekeyo nyo ebirowoozo kubanga ensobi erimu abawahaab gyebekwaasa nebayuwa omusaayi gwabantu abatabalika, nebalinyirira ebitiibwa byabantu, nebakutula engandaka zeyalagira okuyunga. Katonda atwewaze okuseerera nokukemebwa nokusi-ngiraddala okuli mukubuzibwabuzibwa”.
Kimanye nti bbo banyonyola ekigambo Ibaada nti kwekwe-wombekkeraddala okusembayo, nga ate amakulu ago, galulimi. Naye amakula ga Ibaada mumateeka g’obusiramu gawukanako kw’ago nga bwekyeyoleka mubigambo byamahaqiq Swabbar bweyali anonyereza kukigambo ekyo mumateeka g’obusiramu. Yagamba nti kwekwewombeeka n’okutya okusembayo okw’omutima awamu nokukakasa obutonzi n’obulezi bw’oyo eyewombekerwa, naye bwatabeera nanzikiriza eyo, okugondakwe okwokungulu tekubeera Ibaada mumateeka – okugonda kakubeere kwenkanawa mw’ekyo ekikoleddwa oba kakubeere kuvunnama.
Nokubeera nenzikiriza eyobwakatonda mukintu kyonna kifananko n’okubeera nenzikiriza eyokukosa kwekintu n’okugasa kwakyo okweyawulidde, nokukakasa nti kirina obuyinza obw’okukola ekintu kyonna okusinziira kukwagala kwakyo okweyawulidde wadde kuyita mukkubo lyakuwolereza omusinza eri omulezi asinga ekyo ekyesinzibwa.
Era obukaafiiri bw’abo abaagattanga kukatonda ebintu ebirala bwaava kukuvunnama kw’aabwe kwebaavunnamirangamu amasa-namu gaabwe, nokugasaba, n’okugonda okulala olwokalomolombo ak’okukakasa nti byebesinza bebakatonda baabwe.
Okuvunnamira ekintu ekitali katonda – awamu nokugonda okulala n’okwewombeeka – tekutwaalibwa nga Ibaada mumateeka g’obusiramu bwekuba nga tekuliimu nzikiriza eyo kubanga awo kubeera kujeema ate nobujeemu tebwawukana nakwawukana kwashariyai era katonda tayinza kubulagira.
Katonda agamba:
“Bagambe nti mazima katonda talagira bibi”.([40])
“Era tasiimirangako baddube bukaafiiri”.([41])
Era owulira katonda nga bweyagamba bamalayika:
“Muvunnamire Adam, nebavunnama okujjako Ibliis (stan) yeyagaana era neyeekuza”.([42]) negamb a: “Nze mmusinga”([43]) era negamba: “Nze nvunnamire oyo gwewatonda okuva muttaka”.([44])
Ekigambo kyebagamba nti Adam bwaali bwolekero, okukikkiriza kulimu obuzibu okusinziira kukutegeerekeka kwa Aya nga bwezi-saana okutegeerekeka.
Era bw’oba olowooza nti kyaali kw’oyo yekka, jukira nti Nabbi wakatonda, Yaqub nemukyaalawe, nabaanabe ekkumi n’omu, katonda yabogerako, n’agaamba:
“Era bakka nebamuvunnamira”([45]) amakulu: Yusufu (s.a.w) Alhaafidh Ibn kathiir yagamba – mukuvunnula Aya eyo:
“Amakulu nti abazaddebe baamuvunnamira, nebagandabe, era baali abasajja kumi n’omu. Era ekyo kyekyaali kisaana munzikiriza yaabwe, kubanga bwebaabuuzanga omukulu baamuvunnamiranga. Era bwekityo, bwekyaali kumulembe gwa Adam, okutuusa kugwa Isa (a.s), naye munzikiriza eno, nekibeera nga kyaganibwa, okuvunnama nekubeera nga kwayawulibwa nga kwakatonda yekka. Ago gemakulu gekigambo kya Qataadah n’abalala.
Nemu hadith:
“Mazima Ma-adh yagenda e Shami, n’abasanga nga bavunnamira abakulembeze baabwe, bweyamala okukomawo, yavunnamira Nabbi (s.a.w). Nabbi n’amugamba: kiki kyokola, owange ggwe Ma-adh? Naddamu n’agamba: Mbalabye nga bavunnamira abakulembeze baabwe naye nga ate gwe osaana okubeera nga ovunnamirwa, n’amugamba: Singa nali kulagira muntu kuvunnamira munne, nalibadde ndagira omukazi n’avunnamira bba olwobuvunanyizibwa bwamulinako”. Nemuhadith endala: “Salman yasanga Nabbi (s.a.w) mulimu kumakubo ge Madiina – ebiseera ebyo yali akyaali mupya mubusiramu – n’avunnamira Nabbi (s.a.w). Nabbi n’amugamba: tonvunnamira, owange ggwe Salman, vunnamira oyo omulamu atafa”. Amakulu nti ekyo kyaali kikkirizibwa muShariya yaabwe” ne Imam Abu Ja-afar bweyali avvuunula Aya eyo, yokoona kunsonga eyo.
Era okimanyi bulungi nti obukafiiri tebukyuuka nakukyuuka kwa Shariya era katonda tasobola kukiragira kiseera kyonna mubiseera. Tekwaali okuvuunnamira Adam ne Yusufu nti bwaali bukafiiri, - kubanga tebaali nanzikiriza yakuyita bebavunnamira nti bakatonda – wabula okuvunnama kwaba malayika kwaali kwesinza katonda oyo nanyini kubalagira era nokuvunnamira Yusufu, kyaali kiramuso ekikkirizibwa, naye okukkirizibwa okwo kwasangulwa mushariya yaffe. Era abamanyi baalamula abantu nobukafiiri abo abaavun-namiranga enjuba oba omweezi oba essabo kubanga kabeera kabonero kabukaafiiri era nga bwebaalamula kubalala nobukkiriza abo abaayatula shahaada ebbiri kubanga kekabonero akalaga obukkiriza. Sossirwakuba nti ekisooka kulw’a kyo kyokka bukaafiiri nekyokubiri bukkiriza.
Ekyo bwekiba kiremye okutegeerekeka – naye nga ate sikizibu – ggwe kenyini wetunuulire, empisazo ziyinza okukulamula nga oli awamu netaatawo, nengeri gy’omuwaamu ekitiibwa okubeera nga tezikukkiriza kwetuuzatuuza oba okwesigama mumaasoge, wabula oyimirira oba otuula okumala essaawa n’okusoba, naye tetuyinza kugambo nti omwesinzizza. Lwaki? Kubanga ekikolwa ky’okoze, tekibaddeemu kukakasa nti taatawo alimu ekimu kukikolwa mubikolwa byakatonda.
Kyokka ate muswala, oyimiriramu n’osoma Alfatiha okumala edaakika emu oba bbiri, n’otuula n’osoma tashahud era akaseera bwekatyo, naye n’otwalibwa nti wesinzizza, kubanga okugonda nokwewombeeka kwobadde nakwo mukuyimirira nemukutuulakwo kubaddemu enzikiriza nti gwewewombekera yomulezi era yekatonda owekitiibwa.
Era osobola okuyita owobuyinza yenna okubeera nga okuyamba kulwobuzibu bwotuuseemu oba okukutaasa olwomulumbaganyi aba akulumbye, naye nga omanyi era okakasa nti yye kululwe talina ky’asobola kukugasa oba okukujjako obuzibu, wabula katonda yamufuula omutu mwayisiza okulamulakwe eri abantu. Naye, oba tewesinzizza oyo gw’oyise ebbanga lyomala nga oli kumbeera gyetwogeddeko.
Aya ziwerako ezogera kunsonga gyetwogerako; muzo:
“Oba ani oyo gwemwesiga abataasa mukifo kyomusasizi, tebali abakafiiri okujjako bali mukugayaalirira”.([46])
“Oba balina bakatonda abalala abasobola okubataasa ebibonerezo byaffe? Nga ate bbo tebasobola kwetaasa wadde abajjeemu nabo tebasobola kuwona bibonerezo byaffe”.([47])
Nokubuuza okuli mu Aya ezo ebbiri, kubuuza kwakutamwa nga era mulimu n’okubanenya okusinziira kunzikiriza yaabwe. Katonda atunyumiza ekigambo abantu ba Huud kyebamugamba:
“Tetulina kyetugamba wabula bakatonda baffe balabika balina obuzibu bwebakutusizzaako (obwongobwo nebwononeka era kwekuvuma bakatonda baffe)”.([48])
Nekigambokye kyeyabagamba:
“Kale munsalire olukwe mwenna (nebakatonda bammwe) oluvanyuma muleme kunnindiriza. Mazima nze nesigamidde kukatonda, omulezi wange era omulezi wamwe...”([49])
Era katonda agenda kubanenya kulunaku lwenkomerero olwenzikiriza yaabwe enkyaamu gyebaalina kunsi eyokukakasa nti bakatonda baabwe balina okwemalirira mubuli kimu:
“Biruwa ebyo byemwaali mwesinza mukifo kyakatonda?, abaffe, binabataasa oba byo binasobola okwetaasa?”([50])
Nekigambo kyaabwe kyebagenda okwogera nga bali mumuliro eri abo bebaatwaalanga nga bakatonda baabwe mubo:
“Tulayira katonda, mazima twaali mububuze obwolwaatu mukiseera awo wetwabateekera kuddaala erimu nomulezi webitonda”([51])
Tunuulira engeri gyebaddira abantu nebabenkanyankanya ne Allah owekitiibwa nebatuuka nokubeera nga bagenda kwewaako obujulizi mukiseera omulimba kyagenda okwogereramu amazima nomwononefu abeere nga yejjusa naye nga okwejjusakwe tekumugasa.
Okwenkanyankanya okwo, bwekuba nga kwaali mukunyweza bitendo byakatonda ebyobulezi, ekyo, kyekyetagisa, era kyebava baagwa mukitimba kya Shirik nekyobukaafiiri, kubanga ebitendo byakatonda owekitiibwa birina kubeera nga byeyawulidde yye yekka awatali muntu yenna amuvuganya mubyo, nga bwetumaze okukiraba emabega.
Naye bwekubeeranga okwenkanyankanya kukakasa kwesinza, kiba kiraga nti waliwo okwegatta mubitendo ebyobutonzi oba ebimu mubyo. Ate bwekubeera mukwesinza kwenyini, ekyo tekisoboka kuva mumugezi, okujjako nga abikakasa okuva mw’oyo gwebikakatako, era nga, ye Allah omulezi webitonde byonna. Katonda ali wala nyo n’ebyo byebamugattako.
Era kijja kitya bakatonda baabwe okubajjako ekitendo ekyobutonzi n’okulera ebitonde nga ate baabafuula abesinzibwa baabwe era nebabaagala nga bwebaagala katonda, nga Allah bweyabogerako:
“Nemubantu mulimu abeteekerewo bakatonda abalala mukifo kya Allah, nga babaagala nga bwebaagala katonda”.([52])
Ate ekigambo kyakatonda kyeyagamba nti “Bw’oba ababuuzizza nti ani eyatonda eggulu nensi, mazima bajja kugamba nti ye Allah”([53]), ne Aya endala ezifaanana nga eyo, tezitegeeza nti baali tebakakasa nti bakatonda baabwe bebabalera nokubalabirira, wabula ekyo baakyeya mbisanga mubiseera byokuwakana, olwo neboogera amazima ago katonda kweyatondera emitima, naye bwebayawu-kananga, amangu ddala nga baddayo eri bakatonda baabwe abatali batuufu. Era obalaba nga ekiseera kyonna babeera wamu nabo, nga Allah bwagamba:
“Bamanyi ebyengera byakatonda, naye oluvanyuma babiwakanya, era abasinga obungi mubo, bakaafiiri”.([54])
“Buli lwebabayita okudda eri bakatonda baabwe, baddayo”([55])
Ekyo tekyewuunyisa okuva mumuntu eyafuula okwagalakwe nga yekatondawe nga b’wolaba agoberera okwagalakwe bw’oba omuwa-kanya okumujja kubukyaamu, olaba nga akuwadde ebirowoozobye era nga akulaga okumatira by’omugamba, era neyewaako n’obujulizi nga bw’abadde kubukyaamu, naye bwemumala okwawukana, ogenda okulaba nga addayo kubyomutimagwe byegumugamba, gy’obeera nti tewali kibaddeko wakatiiwo naye – okujjako oyo katonda gwayambye – era tulabye bangi mubingi. Kale bwebaba nti baali tebakkiriza mubakatonda baabwe kubeera nga bebatonzi oba abagabirira ebitonde oba okubeera nobuvunanyizibwa obwokutambuza buli nsonga, basobola okubeera nga babalinamu enzikiriza endala nga okubeera n’okwagala okubuna kubanga balaba nga okuwolereza kwabakatonda baabwe kukkirizibwa awatali kuyimirira kubuyinza bwakatonda. Katonda yayawukana nebigambo byabatamanyi olwawukana olwawaggulu.
Kyova olaba nga Allah owekitiibwa agamba:
“Ani oyo ayinza okuwolereza mumaaso gakatonda awatali buyinzabwe”.([56])
Alqadh Nasur Ddiin Albaidhawe, yagamba mu Tafsiiriye:
“Kunyonyola bugulumivu bwakitiibwakye, kubanga teri amwenkana, wadde okumusemberera, nga yeyawudde okubeera nga ajjawo ekyo kyayagala, kakubeere kuwolereza oba okugonda nga ojjeeko ebyokuwakanya nobulumbaganyi”.
Tunulira ekigambokye “... Nga yeyawudde okubeera nga ajjawo ekyo kyayagala, kakubeera kuwolereza,…” olabiriddala nga mutereevu mubigambobye mukukkiriza obukukafu bwokwagala kwaabyo awamu nekatonda owekitiibwa, ate nobukakafu bwokutu-ukiriza okwagala kuli mubitendo byobulezi nga bwekimanyiddwa.
Ekika kyokuwolereza ekyo, ekirimu okwegatta, ky’ekyo Qur’an kyeyagaana, era omuntu bwakikkiririzaamu, aba akafuwadde, nga katonda bwagamba:
“Oba b’eetekerawo mukifo kyakatonda abawolereze”([57])
Ne Aya:
“Bagambe: ani oyo ayinza okubataasa katonda bw’aba asazeewo okubaagaliza ekibi oba nga abaagalizza okusasira”.([58])
Okuwolereza abaawula katonda kwebakakasa, era okwayoge-rwaako muQur’an nemu Sunna, kuli wala nyo n’okwo nga obukkiriza bwekuli awala nobukaafiiri oba nga obutangaavu n’ekizikiza, nga kwekusaba kw’oyo agenda okuwolereza nga asabira oyo awolerezebwa, olwo ayanukulwe oyo katonda gwaliba ayagadde era kyategeeza mu Aya “...okujjako oluvanyuma olwokukkiri- zibwaakwe” nekigendererwa mukukkiriza, kwekusiima nga bwekisa-ngibwa mu Aya endala:
“... Era tebagenda kuwolereza okujjako oyo gwaliba asiimye”.([59])
Nemu aya endala:
“Era bameka mubamalayika muggulu okuwolereza kwaabwe okutagenda kugasa n’akatono, okujjako oluvanyuma lwakatonda okukkiriza oyo gw’aliba ayagadde era n’asiima”.([60])
Oluvanyuma lwa Aya ezo, osobola okwawula wakati wokuwolereza Qur’an kwenyweeza n’okwo kw’egaana, era nga kwekwo kwatamaze kukkiriza nakusiima. Obufuzibwe buli waggulu nyo, era tebuyinza kubeeramu okujjako ekyo ky’ayagala.
Okuwolereza katonda kwagenda okukkiriza n’okusiima, kwekwo okugenda okuva mubaduube abalondemu abalungi eri abajeemu naye nga baali baawula katonda, nga tebaakola shirik. Okuwolereza okwo, kukkirizibwa kubanga kugenda kujja mungeri yakusaba, nga ate katonda owekitiibwa ayanukula abaddube abakkiriza abakola emirimo emirungi.
Obeera olyawo omaze okutegeera obulungi amakulu gekigambo “Ibaada” mumateeka gobusiramu, era kati omanyi nti okwesinza ekintu ekitali katonda, tekisoboka kuyitiramu kutuuka wakatonda]([61])
Ebigambo ebyo byebya Allamah ALQadh-e, tubireese olwomugaso ogulimu, kale byetegereze owange ggwe omusomi omuteefu.
([1]) 16: 36.
([2]) 21: 25.
([3]) 3: 64.
([4]) 26: 22.
([5]) 17: 24.
([6]) 2: 34.
([7]) 12: 100.
([8]) 12: 4.
([9]) 7: 59.
([10]) 37: 35.
([11]) 51: 43.
([12]) 15: 96.
([13]) 25: 68.
([14]) 19: 81.
([15]) 6: 19.
([16]) 6: 74.
([17]) 23: 12.
([18]) 5: 72.
([19]) 3: 51.
([20]) 6: 102.
([21]) 3: 135.
([22]) 39: 44.
([23]) 9: 31.
([24]) Nga: 28: 73, 27: 60 – 64, 39: 5,6.
([25]) 23: 80.
([26]) 6: 61.
([27]) 2: 165.
([28]) 9: 31.
([29]) 2: 255.
([30]) Milal wa Nahl: ekya shahar stani, Juzu 2, pg. 244 – 247, print, Misir.
([31]) 10: 18.
([32]) 39: 3.
([33]) 21: 26.
([34]) 3: 32.
([35]) 2: 124.
([36]) 33: 33.
([37]) 42: 23.
([38]) 76: 8….
([39]) 3: 49.
([40]) 7: 27.
([41]) 39: 7.
([42]) 2: 34.
([43]) 7: 12.
([44]) 17: 61.
([45]) 12: 100.
([46]) 64: 20.
([47]) 21: 42.
([48]) 11: 54.
([49]) 11: 55.
([50]) 26: 93.
([51]) 26: 98.
([52]) 2: 165.
([53]) 43: 87.
([54]) 16: 83.
([55]) 4: 91.
([56]) 2: 255.
([57]) 39: 43.
([58]) 33: 17.
([59]) 21: 28.
([60]) 53: 26.
([61]) Furqanul Qur’an: pg. 111-115. oyinza okusoma nebisigadde, birungi.


c: text/html

text:
Mazima abamanyi bobusiraamu n’abaakenkuka mumateeka gaabwo baalamula nti kikkirizibwa okulambuula entaana n’okusingiraddala entaana zabaNabbi n’abalongoofu okusinziira kumuwendo gwa Aya zaQur’an oguwerako ne Hadith. Tebaakoma kw’ekyo kyokka wabula baagamba nti kyagalibwa era kirungi.
Wabula Abawahaab, kirabika, tebaziyiza kulambuula nga kwo wabula baziyiza okukola olugendo okugenda okulambuula entaana zabalongoofu. Kale wano kitweetaagisa okunoonyereza kubintu bibiri:
1- Okulambuula.
2- Okukola olugendo olwokulambuula.
Mubutuufu, awatali kubuusabuusa, okulambuula entaana kulina kyekukyuusa kumpisa y’omuntu ne nneyisaaye nga bwetugenda okukyogerako mubufunze:
Mazima okutunuulira entaana nga abazirimu baawangalako mubulamu buno obwokunsi, oluvanyuma nebabujjulukukamu nebagenda mubwenkomerero nga bali kumbeera y’emu ... omugagga nomwaavu, owaamaanyi n’omunafu nga era tebalina kyebaagenda nakyo okujjako ebitundu byengoye bisatu byokka, mazima okulaba okwo, kukakkanya omutima gw’omuntu nobulamubwe, nekumukendeeza obuluvu nokululunkanira ensi eno n’obwaagazi nebyokwewunda byaayo. Era singa omuntu atunuulira entaana ezo neriiso eryokwetegereza, akyuusa kumpisaze mubulamu obwensi era neyebuulirira olwenkomereroye era n’amanya nti mazima obulamu buno bwakaseera katono, bulina okuggwaawo, nyingizibwe muntaana era nga mwemuli okubalibwa kwange – okwookweesiima oba okubonerezebwa, - nolwekyo tekisaana muntu kwekaluubiriza olwokwagala endulundu yemmaali oba ekifo, atuuke okulyazamaanya ono, oba okunyiiza oli, akole nebyonoono.
Mazima, okutunuulira entaana entunuulira eyokwetegereza, egonza omutima ogubadde omukakanyavu, n’ewuliza omuntu wadde nga abadde kiggala, n’emuggula amaaso wadde nga abadde muzibe.
Era mubiseera ebisinga obungi, omuntu atera okwetunulamu neyeddako munneeyisaaye, nemubulamubwe, nokwewulira nti alina obuvunanyizibwa mumaaso gakatonda n’abantu.
Nabbi owekitiibwa, Muhamad (s.a.w) yagamba:
1- “Mulambuule entaana kubanga zibajjukiza enkomerero”.([1])
Wadde nga okulambuula entaana tekyetagisa kuleeta kiraga butuufu nabwetavu bwakwo, ffe tuwaliriziddwa okukikola olw’abo abesitala mukwo.
Mazima katonda owekitiibwa agaana omwagalwaawe, Muhamad (s.a.w) okusaalira omufu abadde omunnanfuusi oba okuyimirira kuntaanaaye. Agamba Allah (s.w):
“Togezaako okusaalira omuntu yenna n’omu mubo aba afudde emirembe nemirembe era toyimirira kuntaanaaye, kubanga baajemera katonda nomubakawe, okutuusa bwebaafa nga b’ononefu”.([2])
Aya eyo, egezaako okukakkanya ekitiibwa kyomunnanfuusi nokulabula abali mukikoosikye. Kale okuziyiza ensonga ezo ebbiri kumuntu omunnanfusi, kiraga era kitegeeza nti z’etaagisa kw’oyo atali mukikoosi ekyo.
Kati kyetagisa tutunule mukigambo kya Allah: “togeza okuyimirira kuntaanaaye” kitegeezaaki?
Abaffe, kitegeeza, kuyimirirako kiseera kyakuziika kyokka, kulyooke kubeere nga tekukkirizibwa kumunnanfuusi nga ate kumukkiriza kwetagisa, oba okuyimirira kubuna ekiseera kyokuziika nekitali kyakuziika?
Abavvuunuzi ba Qur’an abamu, baatunuulira Aya entunula enfunda nebagamba nti kuziika kwokka, naye abalala, - nga Albadidhawe – baalaba nga okuziyiza okuyimirira kugatta ekiseera kyokuziika nekyokulambuula kubanga Aya erimu ebitundu bibiri:-
Ekisooka: “Togezaako okusaalira omuntu yenna mubo nga afudde”.
Mazima, enjatuza “yenna”, okusinziira wejidde, ebuna abantu bonna ate n’ekigambo “Emirembe nemirembe” kitegeeza ekintu obutabeerako kiseera kyeyawulidde.
Amakulu nti: Tosaalira muntu yenna mubannanfuusi mukiseera kyonna.
Oluvanyuma olwokutegeera ebigambo ebyo ebibiri, tuba tukifuna mubujjuvu nti ekigendererwa mukugaana okusaalira omunnanfuusi tekyeyawulidde kiseera kyakuziika kwokka – kubanga omufu tasaalirwa buli kiseera – wabula ekigendererwa mukusaalira omufu omunnanfuusi mu Aya, kibuna okusaba nokusaasira kakibeere kiseera kyakuziika oba nedde. Era nekiraga ekyo, kyekigambo “Emirembe Neemiremba” nga bwetukiraba mu Aya 33: 53 – katonda mweyagaanira abakyaala ba Nabbi okuwasibwa.
Kale ekigendererwa mu kugaana bwebutakkirizibwa kusaasira munnanfuusi oba okumusabira katonda omumusonyiwa kakubeere kuyita mukkubo lyakumusaasira oba mungeri endala.
Ekyokubiri: “Toyimirira kuntaanaaye”.
Mazima ekitundu ekyo, kitegeeza – oluvanyuma olwokumanya nti ekitundu kya Aya ekyo, kyongerwa kukitundu ekisoose. Era okulamula kwabyo byombi kwekumu – nti okuyimirira nakwo tekweyawulidde kifo nti oba kuntaana mukiseera kyokuziika oba ekifo kyonna.
Kale netubeera nti tukifuna mubujjuvu ebyo ebiziyizibwa kumunanfuusi, bikkirizibwa kumukkiriza.
Nolwekyo, kuba kukakata okukirizibwa okulambuula entaana yomukkiriza nokumusomera Qur’an wadde nga myaaka kikumi egiiyiseewo.
Ebyo, byebikwatagana kunsibuko yokulambuula entaana okusinziira kukulaba kwa Qur’an, naye ekikwaata kundaba yazihadith:
Okusinziira ku hadith eziri mu bitabo – Swahih ne mu Sunan”, tukifuna bulungi nyo nti Nabbi (s.a.w) yagaana okulambuula entaana ekiseera kitono olwensonga ezeyawulidde, oluvanyuma olw’okugaana n’akujjawo, ate n’ayagaliza abantu okulambula.
Obeera olyawo, Nabbi kweyasinziira okusooka okugaana abantu okulambula entaana, lwakuba nti abafu abo baali ba mushirikina nga basinza amasanamu nga ate obusiram bwakutulawo enkolagana nabo. Kale Nabbi (s.a.w) kwekugaanamukko ekiseera ekyo ekitono. Mpozi, ekiyinza okuwagira ekyo, kwekulaba nga Nabbi (s.a.w) bweyalambulanga entaana oba okuziraba nga agamba nti “amayumba g’abakkiriza”.
Oba ensonga eyinza okubeera endala: nga engeri abasiraamu gyebaali nga bakyaali bapya, nga bakubira kuntaana ebiwoobe ebitakkirizibwa mu busiram, kale Nabbi (s.a.w) kwekusooka okubagaana, oluvanyuma, - olwekiragiro kya katonda – n’abalagira okulambula. Nabbi (s.a.w) yagamba: “Nali mbagaanye okulambula entaana, naye kati muzirambule kubanga zibakyayisa ensi era nezibajjukiza enkomerero”.([3])
Kale okusinziira kunsonga eyo, Nabbi (s.a.w) yali alambula entaana yamaamawe sayyidat Aminah bint Wahab (r.a) era nga alagira abantu okulambula entaana kubanga okuzirambula kulimu okujjukira enkomerero. Muslim agamba mu Swahih:
3- “Nabbi yalambula entaana ya Maamawe, nakaaba era nakaabya n’abo abaaliwo ... n’agamba: nasaba omulezi wange okunzikiriza okulambula entaanaaye, nanzikiriza, kale mulambule entaana kubanga zibajjukiza okufa”.([4])
4- Aisha yagamba:
“Mazima omubaka wakatonda yakkiriza okulambula entaana”.([5])
Era Aisha yagamba nti Nabbi (s.a.w) yagamba:
5- “Omulezi wange nandagira okujja e Baqi-e mbasabire katonda okubasonyiwa. Nengamba: njogera ntya, owange ggwe omubaka wakatonda?. N’agamba: gamba nti: emirembe gyibeere kubanannyini ntaana mubakkiriza nabasiramu. Katonda asaasire abaatusooka n’abo aboluvanyuma, naffe – katonda bwaliba ayagadde – tujja kubegattako”.([6])
Waliwo nebigambo ebirala ebiri muhadith ezenjawulo Nabbi byeyali ayogeranga mukulambula entaana, nga bino:
6- “Emirembe gyibeere gyemuli. Abange mmwe ekibiina kyabakkiriza, ffe namwe tujja kusisinkana mukifo kyenyini kino enkya, tubeere wamu, era naffe – katonda bwaliba ayagadde – tujja kubasisinkana, Ai katonda, nkusaba osonyiwe abafu abali mukifo kino baqi-e- limbo”.
Era waliwo ebigambo ebyajja muhadith endala:
“Emirembe gyibeere gyemuli abange mwe bananyini ntaana, abakkiriza nabasiramu, naffe – katonda bwaliba ayagadde – tujja kubasisinkana, mwe abaatusooka, naffe tunatera okubagoberera. Nsaba katonda atuwe emirembe awamu namwe”.([7])
Ne muhadith ya Aisha, tugifunamu nti, Nabbi (s.a.w) yali afulumanga buli kiro, kunkomerero yaakyo, n’agenda e baqi-e, n’agamba:
“Emirembe gyibeere gyemuli abanga mmwe ekibiina kyabakkiriza, katonda abawe byemwalaganyisibwa, n’olunako lwenkya mufune okwanguyirizibwa, era naffe – katonda bwaliba ayagadde – tujja kubasisinkana. Ai katonda, sonyiwa abantu abomukifo, Baqi-e limbo”.([8])
Nemuhadith endala, tufunamu nti Nabbi (s.a.w) yali alambulanga entaana n’abamu mubaswahababe era nga abayigiriza engeri eyokulambula:
“Omubaka wakatonda yali abayigirizanga, - bwebaalinga bafuluma okugenda eri entaana – omwogezi mubo yagambanga: emirembe gyibeere kubananyini ntaana – oba – emirembe gyibeere gyemuli, abange mmwe abali muntaana, abakkiriza nabasiramu, naffe – katonda bwaliba ayagadde – tujja kubasisinkana. Nsaba katonda atuwe emirembe awamu namwe”.([9])
Ensonga esembayo, esaana okwogerwaako nayo, bebakazi, okulambula entaana. Mazima kyayogerwa muzimu ku hadith ZaNabbi (s.a.w) nti yaziyiza abakazi okulambula entaana:
“Omubaka wakatonda yakolimira abakazi abalambula enyo entaana.”([10])
Wabula kyeetagisa okwetegereza Hadith eyo mukugyesembesa kukugaana abakazi okulambula entaana olwensonga eziwerako:
(1) Abamanyi abasinga obungi batwaala okuziyiza okwo nga kuziyiza kwakutamwa butamwa. Era okutamwa okwo kwajja olwensonga ezeyawulidde ezaaliwo ekiseera ekyo. Nanyini kitabo “Miftahul Haajah fi Sharih Ibn Majah” agamba: “Baayawukana mukutamwa okwo oba kulaga bwaharaam oba kugaana bugaanyi. Abasinga obungi baagamba nti okukirizibwa weekuli singa ekikemo kiba kivuddewo”.([11])
(2) Muhadith ya Aisha, - nga bw’ogirabye – mazima Nabbi (s.a.w) yakkiriza okulambula entaana.([12])
Singa olukusa lwaali lweyawulidde basajja bokka, Aisha yalibadde akyoogerako engeri gyaali nti yye nga omwogezi mukazi. Ate era kimanyiddwa nti mumuzikiti gw’omubaka wakatonda mwalingamu n’abakazi era nga buli tteeka eriba lizze libuna bonna okujjako nga mubaddemu okwawula.
(3) Waliwo hadith gyetwogeddeko emabega nga Nabbi (s.a.w) ayigiriza Aisha byaasaana okwogera nga agenze okulambula entaana, era Aisha yali alambula entaana oluvanyuma lw’omubaka wakatonda.
(4) Tarimidh agamba – mukitabo kye: Abdurrahman bn Abi Bakar – muganda wa Aisha – bw’amala okufa mu “Junta”, baasitula omulambogwe nebagendo nebaguziika eMakka. Aisha bwajja emakka okuva e Madina, yagenda n’alambula entaana ya mugandawe era n’abeerayo nenyiriri bbiri ezobuyimba.([13])
Alhafidh Ibn Al-Arabi – eyayanjuluza Swahih Tarimidh – eyazaalibwa mumwaaka 435H, n’afa mumwaaka 543H, yagamba: “Ekituufu kiri nti Nabbi (s.a.w) yakkiriza abasajja n’abakazi okulambula entaana. Ate ekigamba nti mulimu okutamwa, ekyo kyasinziiranga kunnaku eyekitalo gyebaaberanga nayo nga bagenze okulambula entaana, nobutabeera nabuguminkiriza bumala, nokubeera nga tebekuumanga kukwebikkirira”.
(5) Bukhar atubuulira hadith nga ajijja ku Anas, agamba: “Nabbi (s.a.w) yayita kumukazi nga akaabira kuntaana, n’amugamba: tya katonda era oguminkirize. Omukazi n’amugamba: nvako, kubanga sigwe nanyini kufiirwa era n’afudde obadde tomumanyi. Nebamugamba: Mazima oyo gw’oyogera naye yeNabbi! Oluvanyuma najja kunyumba yaNabbi... n’agamba: mubutuufu, mbadde sikumanyi!. Nabbi (s.a.w) n’agamba: Mazima okuguminkiriza kubeerawo kukikangabwa ekisooka”. ([14])
Singa okulambula entaana kwaali haraam, - nga tekukkirizibwa – Nabbi yalibadde agaana omukazi oyo, naye olaba yamukuutira kutya katonda nakuguminkiriza mukiseera kyobuzibu.
(6) Mazima Sayyidat Fatima Zahara, muwala wa Nabbi (s.a.w) yaliinga agende okulambula entaana ya taabawe omuto – Hamza – buli lwakutaano oba okusukka omulundi ogumu, era yali asaaliranga awali entaana era n’akaaba.([15])
(7) Qurtubi agamba: “Nabbi (s.a.w) teyakolimira buli mukazi alambula entaana wabula yakolimira omukazi oyo alambula entaana buli kiseera. Nekiraga ekyo, kyekigambo kya Nabbi (s.a.w) “zuwwaratul quboor” kubanga ekigambo “Zuwwar” kiraga kuyitiriza nakuddingana”.([16])
Obeera olyawo ensonga eyavaako Nabbi okukolimira abalambula enyo entaana, kwekuyitiriza enyo okuyinza okuviirako omukazi obutatukiriza buvunanyizibwa bwamusajja, nokufulumafuluma okwaganibwa, nokusitula amaloboozi mukukaabakwe. Naye omukazi bwalambula entaana nga ebyo byonna tebiriiwo, tewabeera mutawaana gwonna kubanga entaana zijjukiza okufa nenkomerero ebyetaagisa eri omusajja n’omukazi bombiriri.
(8) Mazima okulambula entaana – mukiseera omuntu wafunira okukyaawa ensi neby’okwewunda kwabyo – kulimu omugaso ogudda eri omufu oyo gw’oba ogenze okulambula, kubanga mubiseera ebisinga obungi, mubeeramu okusoma essula “Alfatih” n’eweebwa omutima gw’omufu kubanga ky’ekirabo ekisinga obulungi omulamu kyasobola okuwa omufu.
Waliwo hadith ya Ibn Majah jatunyumiza okuva kuNabbi (s.a.w). Yagamba: “Musomere abafu bamwe YAASIIN”.([17])
Kale njawuloki eri wakati womusajja nomukazi – munsonga eyo – okulambula entaana okwomu kubo kubeera nga kukkirizibwa ate okw’omulala kubeere nga kuganibwa bwezitabeera nsonga ezo ezogeddwaako?
Oluvanyuma olwokukakasa nti okulambula entaana kukkirizibwa, tugenda kwogera kumigaso egifunibwa mukulambula entaana z’abaagalwa bakatonda abalongoofu. Ebyo tujja kubyogerako mukitundu ekijja.
([1]) Swahih Ibn Majah: Juzu 1, pg. 113.
([2]) g: 84.
([3]) Sunan eya Ibn Majah: Juzu 1, pg. 114, print Hindi, Swahih Tarimidh: Abwaabul jana-ez. Juzu 3, pg. 274 – kiri wamu nokwanjuluza kwa Ibn Al-arabi Almaaliki. Tarimidh bweyamala okuwandiika hadith eyo, yagamba: Hadith Braida ntuufu era nabamanyi bagikolerako, era tebalaba bubi mukulambula entaana, era ne Ibn mubaraka ne Shafi-e bwebagamba ne Isihaq”. Era ensonga eyo esangibwa mubitabo bino:
1- Swahih Muslim: Juzu 3, pg. 65.
2- Swahih Abi Dauda: Juzu 2, pg. 195.
3- Swahih Muslim: Juzu 3, pg. 65.
([4]) - Sunan Abi Dauda: Juzu 2, pg. 195, print. Misir.
- Swahih Muslim: Juzu 3, pg. 65.
- Swahih Ibn Majah: Juzu 1, pg. 114.
([5]) Swahih Ibn Majah: Juzu 1, pg. 114.
NB. Kyebagamba nti Nabbi yasaba katonda okumukkiriza agende alambule entaana yamaamawe, bbo bagamba nti lwakuba yali – maamawe – mushiriki, naye tewali kubusabusa Amina – maama wa Nabbi – yali mukkiriza nga bataata baNabbi nebajjajjabe bwebaali.
([6]) Swahih Muslim: Juzu 3, pg. 64 – Sunan eya Nasa-e: juzu 3, pg. 76.
([7]) Sunan eya Nasa-e: Juzu 4, pg. 76 – 77.
([8]) Swahih Muslim: Juzu 3, pg. 63.
([9]) Swahih Muslim: Juzu 3, pg. 11.
([10]) Swahih Ibn Majah: kitabul Jana-ez, Juzu 1, pg. 478, 1st print, Misir.
([11]) Hawaash Swahih Ibn Majah: Juzu 1, pg. 114, print India.
([12]) Hadith ekyokuna emabega.
([13]) Swahih Tarimidh: Juzu 4, kitabul Jana-ez, pg. 275.
([14]) Swahih Albukhar: Juzu 2, kitabul Jana-ez, pg. 79.
([15]) Mustadirak Swahihain, ekya Haakim: Juzu 1, pg. 277 – Wafa-ul wafa: Juzu 2, pg. 112.
([16]) Sunan Abi Dauda mulimu “Za-eraat” mukifo kya zuwwarat.
([17]) Swahih Ibn Majah: Hadith 1448.

robotstxt: allowed

filter: keep


text:
Muntu era awabudde abaagala okuleeta Bobi Wine ku Bwapulezidenti nti oba gwe baagala basaanidde bamuteeketeeka.
‘’Akole ekibiina ekikye oba ayingire kino (FDC) mumuteerewo n’emirandira,’’ Muntu bwe yawabudde.
Yabadde ayogera ku leediyo ya FM emu mu Kampala n’agamba:
‘’ Eby’abampita mbega wa NRM sibifaako. Mu FDC temuli kyakubega. Temuli mmundu. Teri ayagala kulwana. Singa ndi mbega nadibadde nnafuya ekibiina naye sikikoze’’ bwe yagambye ng’asinziira ku leediyo ya FM emu mu Kampala, n'ayongerako nti tayinza kudda mu NRM wadde mu nsiko.
Yagambye nti ayagala bammemba b’ekibiina batuule bateese ku bimwogerwako nti ‘’mbega wa NRM’.
Yategeezezza nti ekibiina kyetaaga kituule kirabe ekiddako okusalawo oba nkola ya kuguguba gye balaba y’eneebayamba okutwala obuyinza oba nkola ya buntu bulamu ey’okusooka okutereeza ekibiina ye nga Muntu gy’alowoolezaamu, n’agamba nti ayagala asomesebwe engeri enkola y’okuguguba oba okwekalakaasa gy’eneebayamba okutwala obuyinza.
Yavumiridde eby’obufuzi by’okuvumagana wakati w’abeesimbyewo n’agamba nti tebirina gye bitwala ggwanga mu maaso n’alabula abakyeyambisa nti nabo bwe banaatuuka mu buyinza y’enkola y’emu ejja okubasuula.


text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
9 Waaliwo omusajja omugagga ennyo ow’omu kika kya Benyamini eyali ayitibwa Kiisi,+ mutabani wa Abiyeeri, mutabani wa Zeroli, mutabani wa Bekolaasi, mutabani wa Afiya, Omubenyamini.+
2 Yalina mutabani we eyali ayitibwa Sawulo,+ eyali omuvubuka, era ng’alabika bulungi nnyo; tewaaliwo musajja yenna mu Bayisirayiri eyali amusinga okulabika obulungi. Okuva ku bibegaabega bye okudda waggulu yali asinga abantu bonna obuwanvu.
3 Endogoyi za Kiisi kitaawe wa Sawulo bwe zaabula, Kiisi n’agamba Sawulo mutabani we nti: “Genda n’omu ku baweereza munoonye endogoyi.”
4 Awo ne bayita mu kitundu kya Efulayimu eky’ensozi ne mu kitundu ky’e Salisa, ne batazisangayo. Baayita mu kitundu ky’e Saalimu naye tezaaliyo. Ne bayita ne mu kitundu ky’Ababenyamini naye ne batazisangayo.
5 Bwe baatuuka mu kitundu ky’e Zufu, Sawulo n’agamba omuweereza eyali naye nti: “Jjangu tuddeyo, kitange aleme kutandika kweraliikirira ffe mu kifo ky’okweraliikirira endogoyi.”+
6 Naye omuweereza n’amugamba nti: “Mu kibuga kino mulimu omusajja wa Katonda, era assibwamu nnyo ekitiibwa. Buli ky’ayogera kituukirira.+ Ka tugendeyo, oboolyawo anaatubuulira ekkubo lye tusaanidde okukwata.”
7 Awo Sawulo n’agamba omuweereza we nti: “Naye bwe tuba ba kugenda, tunaatwalira ki omusajja oyo? Mu nsawo zaffe temuli mmere; tetulina kirabo kya kutwalira musajja wa Katonda ow’amazima. Tulinawo ki?”
8 Awo omuweereza n’amuddamu nti: “Nnina ekitundu kimu kya kuna ekya sekeri ya ffeeza. Nja kukiwa omusajja wa Katonda ow’amazima, era ajja kutubuulira ekkubo lye tuba tukwata.”
9 (Mu biseera eby’edda mu Isirayiri, omuntu bwe yabanga agenda okwebuuza ku Katonda yagambanga nti: “Mujje tugende eri omulabi.”+ Kubanga mu biseera ebyo nnabbi yayitibwanga mulabi.)
10 Awo Sawulo n’agamba omuweereza we nti: “Ky’oyogedde kirungi. Ka tugende.” Ne bagenda mu kibuga omwali omusajja wa Katonda ow’amazima.
11 Bwe baali bambuka mu kibuga, ne basanga abawala abaali bagenda okukima amazzi. Ne babuuza abawala nti: “Omulabi+ ali mu kifo kino?”
12 Ne babaddamu nti: “Yee. Ali mu maaso eyo gye mulaga. Mwanguwe, kubanga leero azze mu kibuga, olw’okuba leero abantu bagenda kuwaayo ssaddaaka+ ku kifo ekigulumivu.+
13 Bwe munaaba mwakatuuka mu kibuga, mujja kumusanga nga tannaba kugenda ku kifo ekigulumivu okulya. Abantu tebayinza kulya nga tannatuuka, okuva bwe kiri nti y’asabira ssaddaaka omukisa. Bw’amala okusaba, ng’abayitiddwa balya. Kale mwambuke, mujja kumusanga.”
14 Awo ne bambuka mu kibuga. Bwe baali banaatera okutuuka mu kibuga wakati, ne basisinkana Samwiri ng’ajja gye bali bambuke bonna ku kifo ekigulumivu.
15 Bwe waali wakyabulayo olunaku lumu Sawulo ajje, Yakuwa yagamba Samwiri nti:
16 “Enkya mu kiseera nga kino, nja kukusindikira omusajja okuva mu kitundu kya Benyamini.+ Ojja kumufukako amafuta abe omukulembeze w’abantu bange Abayisirayiri,+ era ajja kununula abantu bange mu mukono gw’Abafirisuuti. Kubanga ndabye okubonaabona kw’abantu bange, era okukaaba kwabwe kutuuse gye ndi.”+
17 Samwiri bwe yalaba Sawulo, Yakuwa n’amugamba nti: “Oyo ye musajja gwe nnakugambyeko nti, ‘Ono y’ajja okufuga abantu bange.’”+
18 Awo Sawulo n’atuukirira Samwiri ku mulyango n’amugamba nti: “Nkusaba ombuulire, ennyumba y’omulabi eri ludda wa?”
19 Samwiri n’addamu Sawulo nti: “Nze mulabi. Nkulemberaamu tugende ku kifo ekigulumivu, era mujja kulya nange olwa leero.+ Nja kukusiibula ku makya, era nja kukubuulira byonna by’oyagala okumanya.
20 Endogoyi ezaababulako ennaku ssatu emabega+ temuzeeraliikirira kubanga zizuuliddwa. Ebintu byonna eby’omuwendo ebiri mu Isirayiri by’ani? Si bibyo ggwe n’ennyumba ya kitaawo yonna?”+
21 Awo Sawulo n’addamu nti: “Siri Mubenyamini ekika ekisingayo obutono mu bika bya Isirayiri,+ era oluggya lwaffe si lwe lusingayo obutono mu mpya zonna ez’omu kika kya Benyamini? Kale lwaki oŋŋamba ekintu bwe kityo?”
22 Awo Samwiri n’atwala Sawulo n’omuweereza we mu kisenge ekiriirwamu, n’abatuuza mu kifo ekisingayo okuba eky’oku mwanjo mu abo abaali bayitiddwa; waaliwo abasajja nga 30.
23 Samwiri n’agamba omufumbi nti: “Leeta ennyama gye nnakuwadde ne nkugamba nti, ‘Gitereke.’”
24 Awo omufumbi n’asitula ekisambi n’ebyo ebyakiriko, n’abiteeka mu maaso ga Sawulo. Samwiri n’agamba nti: “Ekyaterekeddwa kiteekeddwa mu maaso go. Lya, kubanga baakikuterekedde lwa mukolo guno. Kubanga nnabagambye nti, ‘Mpise abagenyi.’” Awo Sawulo n’aliira wamu ne Samwiri ku lunaku olwo.
25 Oluvannyuma baava ku kifo ekigulumivu+ ne bagenda mu kibuga, Samwiri ne yeeyongera okwogera ne Sawulo nga bali waggulu ku nnyumba.
26 Baagolokoka ng’emmambya esaze, era Samwiri n’agamba Sawulo nga bali waggulu ku nnyumba nti: “Weeteeketeeke nkusiibule ogende.” Awo Sawulo ne yeeteekateeka, era bombi ye ne Samwiri ne bafuluma ebweru.
27 Bwe baali baserengeta okwolekera enjegoyego z’ekibuga, Samwiri n’agamba Sawulo nti: “Gamba omuweereza+ atukulemberemu,” awo omuweereza n’abakulemberamu, era Samwiri n’agattako nti: “Naye ggwe yimirira nkubuulire ekigambo kya Katonda.”
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
1 Samwiri 9
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
ESSOMO 23
Beeyama eri Yakuwa
Oluvannyuma lw’emyezi ebiri nga bavudde e Misiri, Abayisirayiri baatuuka ku Lusozi Sinaayi ne basiisira okumpi nalwo. Yakuwa yayita Musa waggulu ku lusozi n’amugamba nti: ‘Nnanunula Abayisirayiri. Bwe banaŋŋondera era ne bakwata amateeka gange, bajja kufuuka bantu bange ab’enjawulo.’ Musa yava ku lusozi n’agenda eri Abayisirayiri n’ababuulira Yakuwa kye yali agambye. Kiki kye baakola? Baamugamba nti: ‘Byonna Yakuwa by’atugamba tujja kubikola.’
Musa yaddayo ku Lusozi. Ng’ali eyo, Yakuwa yamugamba nti: ‘Nga wayise ennaku ssatu, nja kwogera naawe. Labula abantu baleme kujja ku Lusozi Sinaayi.’ Musa yava ku lusozi n’agenda eri abantu n’abagamba beeteeketeeke okuwulira Yakuwa ng’ayogera.
Nga wayise ennaku ssatu, Abayisirayiri baalaba ebimyanso n’ebire ebikwafu ku lusozi. Baawulira n’okubwatuka okw’amaanyi era n’eŋŋombe ng’evuga. Yakuwa yakka ku lusozi mu muliro. Abayisirayiri baatya nnyo era ne bakankana. Olusozi lwonna lwakankana nnyo era ne lunyooka omukka. Eŋŋombe yeeyongera okuvuga ennyo. Katonda yabagamba nti: ‘Nze Yakuwa. Temusinzanga katonda mulala yenna.’
Musa yaddayo ku lusozi, Yakuwa n’amuwa amateeka agaali galaga engeri abantu gye baalina okumusinzaamu n’engeri gye baalina okweyisaamu. Musa yawandiika amateeka ago era n’agasomera Abayisirayiri. Abayisirayiri baagamba nti: ‘Byonna Yakuwa by’atugambye okukola tujja kubikola.’ Bwe kityo, Abayisirayiri beeyama okukola Katonda bye yabagamba. Naye ddala baatuukiriza ekyo kye beeyama?
“Oyagalanga Yakuwa Katonda wo n’omutima gwo gwonna, n’obulamu bwo bwonna, n’amagezi go gonna.”—Matayo 22:37


text:
‘Erinnya Eddungi Lisinga eby’Obugagga Ebingi’
ERINNYA eddungi lya muwendo nnyo ne kiba nti mu nsi ezimu omuntu avunaanibwa mu mateeka singa ayonoona erinnya ly’omulala, oboolyawo ng’amwogerako bubi, ng’amuwandiikako bubi, oba ng’akozesa emikutu gy’empuliziganya okulyonoona. Ekyo kitujjukiza ebigambo bino ebyawandiikibwa emyaka mingi emabega: “Okulondawo erinnya eddungi kisinga okulondawo eby’obugagga ebingi; okussibwamu ekitiibwa kisinga ffeeza ne zzaabu.” (Engero 22:1) Tuyinza tutya okuba n’erinnya eddungi n’okuba nga tussibwamu ekitiibwa? Bayibuli erimu amagezi amalungi agakwata ku nsonga eyo.
Ng’ekyokulabirako, lowooza ku bigambo ebirimu mu Zabbuli 15. Bwe yali addamu ekibuuzo ekigamba nti, “Ani ayinza okukyala mu weema [ya Katonda]?” omuwandiisi wa zabbuli yagamba nti: “Y’oyo . . . akola ebituufu, era ayogera amazima mu mutima gwe. Takozesa lulimi lwe kuwaayiriza balala . . . , takola muntu munne kintu kibi, era tayogera bubi ku mikwano gye. Yeewala omuntu yenna omubi . . . Atuukiriza by’asuubiza ne bwe kiba nga kimukosa. . . . Era takkiriza kuweebwa nguzi.” (Zabbuli 15:1-5) Kya lwatu nti omuntu ow’engeri eyo omussaamu ekitiibwa.
Ekintu ekirala ekireetera omuntu okussibwamu ekitiibwa bwe bwetoowaze. Engero 15:33 wagamba nti: “Obuwombeefu buvaamu ekitiibwa.” Omuntu omwetoowaze alaba we yeetaaga okulongoosaamu era n’afuba okulongosaamu. Ate era omuntu omwetoowaze bw’anyiiza omulala aba mwetegefu okwetonda. (Yakobo 3:2) Naye omuntu ow’amalala si bw’atyo bw’aba era ayanguwa okunyiiga. Engero 16:18 wagamba nti: “Amalala gaviirako omuntu okugwa, era okwegulumiza kuviirako omuntu okwesittala.”
Watya singa wabaawo omuntu ayonoona erinnya lyo? Wandyanguyirizza okunyiiga era n’obaako ky’okolawo mu bwangu? Weebuuze, ‘Bwe ngezaako okulaga abalala nti bye banjogerako si bituufu, tekindeetere kwongera kusaasaanya bulimba obwo?’ Wadde ng’oluusi kiyinza okwetaagisa okutwala omuntu mu mbuga z’amateeka, Bayibuli etuwa amagezi gano amalungi: “Toyanguwanga kuwaaba musango.” Mu kifo ky’ekyo, “ensonga mugyogereko ne munno.” (Engero 25:8, 9) * Okukwata embeera mu ngeri eyo ey’obukkakkamu kikuyamba n’okwewala okusaasaanya ssente mu mbuga z’amateeka.
Bayibuli si kitabo butabo eky’eddiini, naye era erimu amagezi agatuyamba mu bulamu bwaffe. Abo bonna abakolera ku magezi agagirimu beeyisa mu ngeri ennungi ebaviirako okuba n’erinnya eddungi era n’okuweebwa ekitiibwa.
^ lup. 5 Amagezi amalala agasobola okukuyamba okugonjoola obutakkaanya gasangibwa mu Matayo 5:23, 24; 18:15-17.


text:
Chapter 1
1 Ekigambo kya Mukama ekyajjira Yoweeri mutabani wa Pesweri.
2 Muwulire kino, mmwe abakadde, era mutege okutu, mmwe mwenna abali mu nsi. Kino kyali kibaddewo mu biro byammwe oba mu biro bya bajjajjammwe?
3 Mukibuulire abaana bammwe, n'abaana bammwe babuulire abaana baabwe, n'abaana baabwe ab'emirembe emirala.
4 Ebyo akawuka bye kafissizzaawo enzige ebiridde; n'ebyo enzige bye yafissizzawo kalusejjera kabiridde; n'ebyo kalusejjera bye kafissizzaawo akaacaaka kabiridde.
5 Muzuukuke, mmwe abatamiivu, mukaabe amaziga; muwowoggane, mmwe mwenna abanywa omwenge, olw'omwenge omuwoomerevu; kubanga gumaliddwawo okuva ku kamwa kammwe.
6 Kubanga eggwanga litabadde ensi yange, ery'amaanyi eritabalika: amannyo ge mannyo ga mpologoma, era alina amasongezo ag'empologoma enkulu.
7 Azisizza omuzabbibu gwange, era asasambudde omutiini gwange: agusasambulidde ddala, era agusudde wala; amatabi gaagwo gafuuse meeru.
8 Kungubaga ng'omuwala ey'esibye ebibukutu bw'akungubagira bba ow'omu buwala bwe.
9 Ekiweebwayo eky'obutta n'ekiweebwayo eky'okunywa bimaliddiwawo okuva mu nnyumba ya Mukama; bakabona, abaweereza ba Mukama, bawuubaala.
10 Ennimiro ezise, ensi ewuubaala; kubanga eŋŋaano ezise, omwenge omusu gukaze, amafuta gaggweerera.
11 Mukwatibwe ensonyi, mmwe abalimi, muwowoggane, mmwe abawawaagula emizabbibu, olw'eŋŋaano ne sayiri; kubanga ebikungulwa eby'omu nnimiro bifudde.
12 Omuzabbibu guwotose, n'omutiini guyongobera; omukomamawanga n'olukindu n'omucungwa, emiti gyonna egy'omu nnimiro, giwotose: kubanga essanyu liwotose okuva ku baana b'abantu.
13 Mwesibe ebibukutu mukungubage, mmwe bakabona; muwowoggane, mmwe abaweereza ab'ekyoto; mujje mugalamire nga mwambadde ebibukutu mukeese obudde, mmwe abaweereza ba Katonda wange: kubanga ekiweebwayo eky'obutta n'ekiweebwayo eky'okunywa baguguba nabyo eri ennyumba ya Katonda wammwe.
14 Mutukuze okusiiba, muyite okukuŋŋaana okutukuvu, mukuŋŋaanyize abakadde ne bonna abali mu nsi eri ennyumba ya Mukama Katonda wammwe, mumukaabire Mukama.
15 Zitusanze olw'olunaku kubanga olunaku lwa Mukama lunaatera okutuuka, era lulijja ng'okuzikiriza okuva eri Omuyinza w'ebintu byonna.
16 Emmere temaliddwawo ffe nga tulaba, weewaawo, essanyu n'okujaguza okuva mu nnyumba ya Katonda waffe?
17 Ensigo zivunda wansi w'amafunfugu gaazo; amawanika galekeddwawo, amaterekero gasuuliddwa; kubanga eŋŋaano ewotose.
18 Ensolo nga zisinda! amagana g'ente gabuliddwa amagezi, kubanga tezirina muddo; weewaawo, ebisibo by'endiga birekeddwawo.
19 Ai Mukama, ggwe nkaabira: kubanga omuliro gwokezza amalundiro ag'omu ddungu, n'ennimi zaagwo zookezza emiti gyonna egy'omu nnimiro.
20 Weewaawo, ensolo ez'omu nsiko zikuwankirawankira: kubanga emigga egy'amazzi gikalidde, n'omuliro gwokezza amalundiro ag'omu ddungu.


text:
ESSOMO 8
Lwaki Twambala Bulungi nga Tugenda mu Nkuŋŋaana Zaffe?
Mu bifaananyi ebiri mu katabo kano okyetegerezza nti Abajulirwa ba Yakuwa baba bambadde bulungi nga bali mu nkuŋŋaana zaabwe? Lwaki tufaayo nnyo ku nnyambala yaffe n’engeri gye twekolako?
Okulaga nti tuwa Katonda waffe ekitiibwa. Kyo kituufu nti endabika yaffe Katonda si gy’asinga okutunuulira. (1 Samwiri 16:7) Kyokka bwe tukuŋŋaana okumusinza twagala tukirage nti tumuwa ekitiibwa, era nti tuwa ne bakkiriza bannaffe ekitiibwa. Singa tuba ba kugenda mu maaso ga kabaka oba mu maaso ga pulezidenti, twandifubye okulaba nti twambala mu ngeri eraga nti tuwa abantu abo ekitiibwa. Bwe kityo, engeri gye tulabikamu nga tuli mu nkuŋŋaana eraga nti Yakuwa Katonda, “kabaka ow’emirembe n’emirembe,” tumuwa ekitiibwa, era nti n’ekifo we tumusinziza tukitwala nga kifo kya kitiibwa.
Okulaga nti emitindo gy’empisa gye tugoberera gya waggulu nnyo. Bayibuli ekubiriza Abakristaayo okwambala ‘mu ngeri ebaweesa ekitiibwa,’ eraga nti ‘beegendereza,’ era nti bantu abatya Katonda. (1 Timoseewo 2:9, 10) Okwambala mu ngeri ‘etuweesa ekitiibwa’ kitegeeza okwewala okwambala engoye ennyimpi, ezitukwata, ezitangaala, n’endala ez’engeri eyo eziyinza okusasamaza abalala. Ate bwe tubeera ‘abeegendereza’ twambala engoye ezisaana era ezituukagana obulungi n’ekyo kye tuba tukola. Abakristaayo bagoberera emisingi egyo naye ne basigala nga buli omu alina eddembe okwambala engoye ez’emisono ye gy’ayagala naye nga zisaana. Ennyambala yaffe ennungi esobola ‘okulungiya okuyigiriza kw’Omulokozi waffe Katonda’ era n’emuleetera okugulumizibwa. (Tito 2:10; 1 Peetero 2:12) Bwe twambala obulungi nga tugenda mu nkuŋŋaana zaffe, abatulaba bafuna ekifaananyi ekirungi ku kusinza kwaffe.
Ne bwe kiba nti engoye zo si za bbeeyi oba nga teziri ku mulembe, ekyo tekisaanidde kukulemesa kugenda mu nkuŋŋaana. Ekikulu kwe kuba nti engoye zaffe ziba nnyonjo era nga zisaana.
Lwaki kikulu okwambala mu engeri esaana nga tugenda okusinza Katonda?
Misingi ki mu Bayibuli egituwa obulagirizi ku ngeri gye tulina okwambalamu n’okwekolako?


text:
Ddala Sitaani Gyali?
Bayibuli ky’egamba
Yee, Sitaani gyali. Ye “mufuzi w’ensi,” kitonde kya mwoyo. Yafuuka mubi era n’ajeemera Katonda. (Yokaana 14:30; Abeefeso 6:11, 12) Bayibuli etuyamba okumanya ebikwata ku Sitaani okuyitira mu mannya g’emuwa n’engeri gy’emwogerako:
Sitaani, kitegeeza “Omuziyiza.”—Yobu 1:6.
Omulyolyomi, kitegeeza “Ayogera eby’obulimba ku balala.”—Okubikkulirwa 12:9.
Omusota, kikozesebwa mu Bayibuli okutegeeza “Omulimba.”—2 Abakkolinso 11:3.
Omukemi.—Matayo 4:3.
Omulimba.—Yokaana 8:44.
Si ye ndowooza embi eri mu bantu
Abamu bagamba nti Sitaani y’endowooza embi eri mu bantu. Kyokka, Bayibuli eyogera ku mboozi eyaliwo wakati wa Katonda ne Sitaani. Katonda atuukiridde era taliimu ndowooza mbi yonna, n’olwekyo tasobola kuba nga yali ayogera na ndowooza mbi eyamulimu. (Ekyamateeka 32:4; Yobu 2:1-6) Ate era, Sitaani yakema Yesu ataalina kibi kyonna. (Matayo 4:8-10; 1 Yokaana 3:5) N’olwekyo, Bayibuli eraga nti Sitaani ddala gyali era nti si ye ndowooza embi eba mu bantu.
Kyanditwewuunyisizza okuba nti abantu bangi tebakikkiriza nti Sitaani gyali? Nedda, kubanga Bayibuli egamba nti Sitaani akozesa obulimba okutuukiriza ebigendererwa bye. (2 Abassessalonika 2:9, 10) Akakodyo akamu k’akozesa kwe kuleetera abantu okulowooza nti taliiyo.—2 Abakkolinso 4:4.
Ebintu ebirala eby’obulimba ebyogerwa ku Sitaani
Obulimba: Lusifa lye linnya lya Sitaani eddala.
Amazima: Ekigambo ky’Olwebbulaniya ekivvuunulwa “Lusifa” mu Bayibuli ezimu, kitegeeza “ayakaayakana.” (Isaaya 14:12) Ennyiriri eziriranyeewo ziraga nti ekigambo ekyo kyakozesebwanga ku bakabaka b’e Babulooni, Katonda be yali ow’okuzikiriza olw’amalala gaabwe. (Isaaya 14:4, 13-20) Ekigambo “ayakaayakana” kyakozesebwanga okusekerera bakabaka b’e Babulooni oluvannyuma lw’okuwangulwa.
Obulimba: Katonda akozesa Sitaani okusalira abantu omusango.
Amazima: Sitaani mulabe wa Katonda; si muweereza we. Sitaani Omulyolyomi aziyiza era awaayiriza abantu abaweereza Katonda.


text:
Ekikangabwa kino kigudde mu zooni ye Bugalani e Bwaise nga era abatuuze ababadde ku gaabwe bebagudde ku mulambo guno.
Omulambo gwa Sarah Nakanwagi gusangiddwa guli bukunya ekiteeberezebwa nti abaamusse bandiba nga basoose kumukaka mukwano kirindi oluvanyuma nebamutta.
Poliisi ekozesezza embwa zaayo enkonzi z’olusu okunonyereza era n’ekwata abantu babairi abaktakuumibwa ku poliisi ye Kawempe nga okunonyereza bwekugenda mu maaso.
Wabula abamu ku batuuze batabukidde poliisi nga bagineneya obutakola kimala kukuuma kitundu kyabwe nebemalira ku kukwata banaabwe obwakileeleese.
Oluvanyuma poliisi etutte omulambo gwomugenzi mu ddwaliro ekkulu e Mulago okwongera okwekebejebwa nga n’okunonyereza bwekugenda mu maaso.
Omwaka oguwedde ekitta bakazi kyakyaka nyo naddala mu bitundu by’Entebeb ne Nansana nga n’okutuusa kati poliisi ekyanonyereza.


text:
LINDA Birungi omutuuze w’e Kawempe annyonnyodde engeri gye yekuumira ku mulembe.
NGA tuli mu nnaku enkulu abantu bangi baategeka dda bye bagenda okwambala naddala ku lunaku lwa Ssekukkulu ng’abagenda okusaba oba abagenda okulya kkaasi...
OMUSONO gw’engoye eziriko ennyukuta guluddewo, wabula Evelyn Nalwanga ow’e Lungijja yagambye nti gukyamukolera. Yagambye LAWRENCE MUKASA nti bbulawuzi...
ABAVUBUKA abasinga bafaayo okwambala ebiri ku mulembe ne banyuma. Omulembe gwafi itingi guluddeko naddala mu bavubuka era gwe gukyalya esswaga.
ABAWALA ennaku zino bettanidde okwambala emisono gya Kylie Kardashian ng’ono y’asembayo obuto mu famire ya Bakardashian emanyidwa ennyo .
JOSERINE Wamala omutuuze w’e Buloba mukyala muzadde , yasoma byabusuubuzi e Makerere.
ENNYUMBA ez’okupangisa nnyingi mu bitundu eby’enjawulo naye kyandikubeerera ekizibu ggwe anoonya ennyumba y’okupangisa okufuna gy’oyagala.
ETTAKA kye kintu ekisinga okubeera eky’ettunzi ku mulembe guno.
ABAYIIYA emisono buli olukya baleetayo ekipya ekikwata abambazi omubabiro.
Bannayuganda bangi balina ekirooto ky’okuzimba amayumba gaabwe ne bagamaliriza. Wabula abamu bafuna ebizibu ebiteebereka ne bagakomya wakati era ennyumba...
17 Jan 2018
17 Jan 2018
17 Jan 2018
17 Jan 2018
17 Jan 2018


text:
Ekikolwa Kimu eky’Ekisa
TAATA wa John yabatizibwa ng’omu ku Bajulirwa ba Yakuwa mu 1950 mu kabuga akamu akasangibwa mu ssaza ly’e Gujarat mu Buyindi. John, maama we, ne baganda be ne bannyina abataano baali Bakatuliki bakuukuutivu era baali tebaagala ddiini ya taata waabwe.
Lumu taata wa John yamutuma okutwala ebbaluwa eri ow’oluganda omu. Kyokka ku olwo ku makya, John yeesala engalo bwe yali ng’asumulula omukebe. Naye olw’okuba yali ayagala okugondera kitaawe, yasiba ekiwero ku kiwundu ekyali kitonnya omusaayi n’atwala ebbaluwa.
John bwe yatuuka gye baali bamutumye, yasangayo mukyala w’ow’oluganda oyo naye eyali Omujulirwa wa Yakuwa. Omukyala oyo bwe yali akwata ebbaluwa, yalaba engalo John gye yali asibyeko akawero era n’asalawo okumuyamba. Yaggyayo akabokisi ke akaalimu ebintu ebikozesebwa mu bujjanjabi obusookerwako, n’ayonja ekiwundu, era n’akisibako pulasita. Oluvannyuma yafumbira John caayi era n’ayogera naye bulungi ebikwata ku Bayibuli.
Ekyo kyaleetera John okutandika okukyusa endowooza enkyamu gye yalina ku Bajulirwa ba Yakuwa. Bwe kityo, yabuuza mukyala w’ow’oluganda oyo ebibuuzo ebikwata ku bintu bibiri taata we bye yali akkiriza kyokka nga ye John tabikkiriza. Yamubuuza obanga Yesu Katonda era obanga Abakristaayo basaanidde okusaba Maliyamu. Olw’okuba mwannyinaffe oyo yali ayize olulimi lwa John Olugujalati, yaddamu ebibuuzo bye ng’akozesa Bayibuli era n’amuwa akatabo “Ebigambo Bino Ebirungi eby’Obwakabaka.”
John bwe yasoma akatabo ako yakiraba nti yali azudde amazima. Yagenda eri omukulu w’eddiini ye n’amubuuza ebibuuzo ebyo bye bimu. Omukulu w’eddiini oyo yasunguwala nnyo era n’amukasukira Bayibuli nga bw’amugamba nti: “Ofuuse Sitaani! Ndaga Bayibuli w’egambira nti Yesu si Katonda. Ndaga w’egambira nti tetulina kusinza Maliyamu. Ndaga!” John yeewuunya nnyo olw’engeri omukulu w’eddiini oyo gye yeeyisaamu era n’amugamba nti, “Siriddamu kulinnya ku kkereziya.” Era teyaddayo!
John yatandika okuyiga Bayibuli n’Abajulirwa ba Yakuwa, ne yeewaayo eri Yakuwa, era n’atandika okumuweereza. Ekiseera bwe kyagenda kiyitawo, n’ab’eŋŋanda ze abalala nabo baafuuka Bajulirwa ba Yakuwa. John akyalina enkovu ku ngalo gye yasala emyaka 60 emabega. Enkovu eyo emujjukiza ekikolwa ekyo ekimu eky’ekisa ekyamuleetera okuyiga amazima n’atandika okuweereza Yakuwa.—2 Kol. 6:4, 6.


text:
Okukolera Awamu ne Katonda
—Kituleetera Essanyu Lingi
“Nga tukolera wamu naye, naffe tubeegayirira mukkirize ekisa kya Katonda eky’ensusso muleme kusubwa kigendererwa kyakyo.”
ENNYIMBA: 75, 74
1. Wadde nga Yakuwa ye Muyinza w’Ebintu Byonna, kakisa ki k’awadde abalala?
YAKUWA ye Muyinza w’Ebintu Byonna, ye yatonda ebintu byonna, era y’asingayo amagezi n’amaanyi. Ekyo Yobu yakitegeera bulungi. Oluvannyuma lwa Yakuwa okubuuza Yobu ebibuuzo ebikwata ku bintu bye yatonda, Yobu yagamba nti: “Mmanyi nga ggwe oyinza byonna, era nga tewali kigambo kye wateesa ekiziyizika.” (Yob. 42:2) Wadde nga Yakuwa asobola okukola ebyo byonna by’ayagala nga tewali amuyambyeko, okuviira ddala ku lubereberye abadde awa abalala akakisa okukolerako awamu naye okusobola okutuukiriza ekigendererwa kye.
2. Mulimu ki omukulu Yakuwa gwe yawa Yesu?
2 Ekitonde Katonda kye yasooka okutonda ye Mwana we eyazaalibwa omu yekka. Oluvannyuma Yakuwa yasalawo okukolera awamu n’Omwana we oyo mu kutonda ebintu ebirala byonna, ebirabika n’ebitalabika. (Yok. 1:1-3, 18) Ng’ayogera ku Yesu, omutume Pawulo yagamba nti: “Okuyitira mu ye ebintu ebirala byonna byatondebwa mu ggulu ne ku nsi, ebirabika n’ebitalabika, ka zibe ntebe za bwakabaka oba bwami oba bufuzi oba buyinza. Ebintu ebirala byonna byatondebwa okuyitira mu ye era ku lulwe.” (Bak. 1:15-17) Yakuwa teyakoma ku kuwa Mwana we mulimu ogwo naye era yamanyisa abalala omulimu Yesu gwe yakola. Nga Yakuwa yawa Omwana we enkizo ey’amaanyi!
3. Mulimu ki Yakuwa gwe yawa Adamu, era lwaki?
3 Yakuwa yawa n’abantu akakisa okukolera awamu naye. Ng’ekyokulabirako, yawa Adamu omulimu gw’okutuuma ensolo amannya. (Lub. 2:19, 20) Nga kiteekwa okuba nga kyaleetera Adamu essanyu lingi okwetegereza ensolo ezo, okulaba engeri gye zeeyisaamu, n’okuzituuma amannya agazisaanira! Yakuwa yali asobola okusalawo okwetuumira ensolo ezo amannya, kubanga ye yazitonda. Kyokka omulimu ogwo yaguwa Adamu. Katonda era yawa Adamu omulimu gw’okugaziya olusuku Adeni. (Lub. 1:27, 28) Eky’ennaku, Adamu yajeemera Katonda n’alekera awo okukolera awamu naye, era ekyo kyamuviiramu emitawaana mingi awamu n’abaana be.
4. Waayo ebyokulabirako by’abantu abaakolera awamu ne Katonda mu kutuukiriza ebigendererwa bye.
4 Waliwo n’abantu abalala Katonda be yawa emirimu egitali gimu okusobola okutuukiriza ebigendererwa bye. Ng’ekyokulabirako, Nuuwa yazimba eryato eryamusobozesa okuwonawo mu Mataba awamu n’ab’omu maka ge. Musa yanunula Abaisiraeri okuva e Misiri. Yoswa yayingiza Abaisiraeri mu Nsi Ensuubize. Sulemaani yazimba yeekaalu mu Yerusaalemi. Ate Maliyamu yazaala Yesu. Abantu abo bonna abeesigwa baakolera wamu ne Yakuwa mu kutuukiriza ebigendererwa bye.
5. Mulimu ki buli omu ku ffe gw’asobola okwenyigiramu, era Yakuwa kyali kimwetaagisa okutuwa omulimu ogwo? (Laba ekifaananyi ku lupapula 28.)
5 Yakuwa atuwadde akakisa okuwagira Obwakabaka bwa Masiya. Leero tusobola okuweereza Yakuwa mu ngeri ezitali zimu. Wadde nga ffenna tetusobola kumuweereza mu ngeri y’emu, ffenna tusobola okwenyigira mu mulimu gw’okubuulira amawulire amalungi ag’Obwakabaka. Kya lwatu nti Yakuwa yali asobola okwekolera omulimu ogwo. Yali asobola okwogera butereevu eri abantu ku nsi ng’asinziira mu ggulu. Yesu yagamba nti Yakuwa yali asobola n’okukozesa amayinja okubuulira abalala ebikwata ku Bwakabaka. (Luk. 19:37-40) Kyokka Yakuwa yatuwa enkizo ‘okukolera awamu naye.’ (1 Kol. 3:9) Omutume Pawulo yagamba nti: “Nga tukolera wamu naye, naffe tubeegayirira mukkirize ekisa kya Katonda eky’ensusso muleme kusubwa kigendererwa kyakyo.” (2 Kol. 6:1) Nkizo ya maanyi okukolera awamu ne Katonda era ekyo kituleetera essanyu lingi. Ka tulabeyo ensonga ezimu lwaki ekyo kituleetera essanyu lingi.
OKUKOLERA AWAMU NE KATONDA KITULEETERA ESSANYU LINGI
6. Omwana wa Katonda yayogera ki ku ngeri gye yawuliramu ng’akolera wamu ne Kitaawe?
6 Okuva edda n’edda, abaweereza ba Yakuwa babaddenga bafuna essanyu lingi mu kukolera awamu naye. Bwe yali tannajja ku nsi, Omwana wa Katonda omubereberye yagamba nti: ‘Mukama yali nange ekkubo lye we lyasookera nga ndi awo gy’ali ng’omukoza: era bulijjo yansanyukiranga, nga njaguliza bulijjo mu maaso ge.’ (Nge. 8:22, 30) Yesu kyamuleetera essanyu lingi okukolera awamu ne Kitaawe. Yafuna essanyu okuva mu mirimu gye yakola era n’olw’okukimanya nti Kitaawe yali amwagala nnyo. Ate ffe?
7. Lwaki omulimu gw’okubuulira gutuleetera essanyu lingi?
7 Yesu yalaga nti okugaba n’okuweebwa byombi bireeta essanyu. (Bik. 20:35) Kyatusanyusa nnyo okuyigirizibwa amazima era naffe kituleetera essanyu okugayigiriza abalala. Bwe tuba tuyigiriza abalala amazima agali mu Bayibuli, tulaba abantu abalina ennyonta ey’eby’omwoyo nga basanyuka nnyo okutegeera ebikwata ku Katonda waffe n’amazima agali mu Kigambo kye. Kituleetera essanyu lingi okulaba abantu abo nga bakyusa endowooza yaabwe era nga bakola enkyukakyuka ez’amaanyi mu bulamu bwabwe. Tukiraba nti omulimu gw’okubuulira amawulire amalungi mukulu nnyo. Gusobozesa abantu okutabagana ne Katonda ne baba n’essuubi ery’okufuna obulamu obutaggwaawo. (2 Kol. 5:20) Tewali mulimu gusobola kutuleetera ssanyu ng’eryo lye tufuna nga tukola omulimu ogusobozesa abantu okutandika okutambulira mu kkubo erituusa mu bulamu obutaggwaawo.
8. Kiki abamu kye boogedde ku ssanyu lye bafuna mu kukolera awamu ne Yakuwa?
8 Wadde nga kitusanyusa nnyo okulaba ng’abantu bakkiriza obubaka bwaffe, ekisinga okutuleetera essanyu kwe kukimanya nti Yakuwa asiima ebyo bye tukola nga tumuweereza. (Soma 1 Abakkolinso 15:58.) Marco, abeera mu Italy, agamba nti: “Kindeetera essanyu eritagambika okukimanya nti Yakuwa gwe mpa ekyo ekisingayo obulungi, so si omuntu omulala yenna ayinza n’okwerabira ebyo bye mba mmukoledde.” Ate Franco, naye abeera mu Italy, agamba nti: “Okuyitira mu Kigambo kye awamu n’ekibiina kye, bulijjo Yakuwa atujjukiza nti atwagala era nti asiima ebyo byonna bye tumukolera, ne bwe tuba nga ffe tubitwala ng’ebitono. Eyo ye nsonga lwaki kindeetera essanyu lingi okukolera awamu ne Katonda era kindeetedde okuba n’obulamu obw’amakulu.”
OKUKOLERA AWAMU NE KATONDA KITULEETERA OKUBA N’ENKOLAGANA EY’OKU LUSEGERE NAYE AWAMU N’ABALALA
9. Nkolagana ki eri wakati wa Yakuwa ne Yesu, era enkolagana eyo yajjawo etya?
9 Okukolera awamu n’abo be twagala kituyamba okunyweza enkolagana yaffe nabo n’okweyongera okubamanya obulungi. Tumanya bye baagala okukola n’engeri gye baagala okubikolamu. Yesu yamala emyaka mingi nnyo ng’akolera wamu ne Yakuwa, era ekyo kyanyweza enkolagana ye ne Yakuwa. Ng’ayogera ku nkolagana ey’oku lusegere gy’alina ne Yakuwa, Yesu yagamba nti: “Nze ne Kitange tuli omu.” (Yok. 10:30) Baakoleranga wamu nga bali bumu.
10. Lwaki okwenyigira mu mulimu gw’okubuulira kituyamba okunyweza enkolagana yaffe ne Katonda awamu n’abalala?
10 Yesu yasaba Yakuwa akuume abayigirizwa be. Lwaki yamusaba abakuume? Yagamba nti: “Basobole okuba omu nga ffe bwe tuli.” (Yok. 17:11) Bwe tutambuliza obulamu bwaffe ku mitindo gya Katonda egy’obutuukirivu era ne twenyigira mu mulimu gw’okubuulira, kituyamba okutegeera obulungi engeri ze. Kituyamba okulaba ensonga lwaki kya magezi okumwesiga n’okukolera ku bulagirizi bw’atuwa. Bwe tweyongera okusemberera Katonda, naye yeeyongera okutusemberera. (Soma Yakobo 4:8.) Era kituyamba okwongera okunyweza enkolagana yaffe ne bakkiriza bannaffe kubanga tulina ebiruubirirwa bye bimu, ebintu ebituleetera essanyu bye bimu, era n’ebizibu bye tutera okufuna bifaanagana. Tukolera wamu, tusanyukira wamu, era tugumira wamu ebizibu. Octavia, abeera mu Bungereza, agamba nti: “Okukolera awamu ne Yakuwa kinnyambye okunyweza enkolagana yange n’abalala, . . . kubanga nze ne mikwano gyange tulina ebiruubirirwa bye bimu era tugoberera obulagirizi bwe bumu.” Naawe bw’otyo bw’owulira? Okulaba engeri bakkiriza banno gye bafuba okuweereza Yakuwa tekikuleetera kwongera kubaagala?
11. Lwaki enkolagana yaffe ne Yakuwa awamu ne bantu bannaffe ejja kweyongera okunywera mu nsi empya?
11 Tuyinza okuba nga tulina enkolagana ey’oku lusegere ne Katonda awamu ne bantu bannaffe leero, naye enkolagana eyo ejja kweyongera okuba ey’amaanyi n’okusingawo mu nsi empya. Lowooza ku mirimu gye tujja okukola mu nsi empya! Tujja kwaniriza abantu abaafa abanaaba bazuukiziddwa era tubayigirize amakubo ga Yakuwa. Tujja kwenyigira mu mulimu gw’okufuula ensi olusuku lwa Katonda. Kijja kutuleetera essanyu lingi okukolera awamu n’abalala nga bwe tugenda tufuuka abantu abatuukiridde mu Bwakabaka bwa Masiya! Buli lukya enkolagana wakati w’abantu ne bantu bannaabwe era n’enkolagana wakati w’abantu ne Katonda waabwe ejja kweyongera okunywera. Mu kiseera ekyo Katonda ajja kwanjuluza engalo ze ‘akkuse buli kintu ekiramu bye kyagala.’
OKUKOLERA AWAMU NE KATONDA KITUKUUMA
12. Omulimu gw’okubuulira gutukuuma gutya?
12 Tulina okufuba okunyweza enkolagana yaffe ne Yakuwa. Okuva bwe kiri nti tuli mu nsi efugibwa Sitaani Omulyolyomi era nga tetutuukiridde, kyangu okutwalirizibwa endowooza n’empisa z’ensi. Omwoyo gw’ensi guyinza okugeraageranyizibwa ku mayengo g’ennyanja agaagala okututwala gye tutaagala kugenda. Okusobola okwewala okutwalibwa amayengo ago, kiba kitwetaagisa okufuba ennyo okuwuga nga tudda gye twagala okugenda. Mu ngeri y’emu, kitwetaagisa okufuba ennyo obutatwalirizibwa mwoyo gwa nsi ya Sitaani. Bwe tuba tubuulira, kituyamba okussa ebirowoozo byaffe ku bintu ebirungi era ebizimba, so si ku bintu ebiyinza okunafuya okukkiriza kwaffe. (Baf. 4:8) Okubuulira kutuyamba okunyweza okukkiriza kwaffe kubanga kutusobozesa okukuumira ebirowoozo byaffe ku bisuubizo bya Katonda ne ku mitindo gye egy’obutuukirivu. Era kutuyamba okukuuma ekyambalo kyaffe eky’eby’okulwanyisa eby’omwoyo nga kiri mu mbeera nnungi.
13. Omuweereza wa Yakuwa omu abeera mu Australia ayogera ki ku mulimu gw’okubuulira?
13 Bwe tuba n’eby’okukola ebingi mu mulimu gw’okubuulira ne mu mirimu emirala egy’Obwakabaka, kituyamba obutamalira birowoozo ku bizibu bye tulina, era ekyo kitukuuma. Joel, abeera mu Australia, agamba nti: “Okubuulira kinnyamba okutunuulira ebintu mu ngeri entuufu. Kinnyamba okumanya ebizibu abantu bye boolekagana nabyo n’okulaba emiganyulo gye nfuna mu kukolera ku misingi gya Bayibuli. Omulimu gw’okubuulira gunnyamba okusigala nga ndi mwetoowaze; gumpa akakisa okwesigama ennyo ku Yakuwa n’okukiraba nti nneetaaga bakkiriza bannange.”
14. Okuba nti tweyongedde okubuulira awatali kulekulira kiraga kitya nti omwoyo gwa Katonda gwe gutuyamba okukola omulimu ogwo?
14 Omulimu gw’okubuulira era gutuyamba okukiraba nti Yakuwa atuwa omwoyo gwe. Lowooza ku kyokulabirako kino: Watya singa bakukwasa omulimu gw’okugabira abantu emmere erimu ebiriisa. Era bakugamba nti togenda kusasulwa era nti ggwe alina okwerabirira. Bw’otandika okukola omulimu ogwo, okizuula nti abantu abasinga tebaagala mmere eyo era nga n’abamu bakukyawa olw’okukola omulimu ogwo. Olowooza omulimu ogwo wandigukoledde bbanga ki? Oboolyawo mu kiseera kitono wandibadde oggwaamu amaanyi era n’olekera awo okugukola. Naye kirowoozeeko: Bangi ku ffe tumaze emyaka mingi nga tubuulira awatali kusasulwa wadde ng’abantu abamu batusekerera era nga batukyawa. Ekyo kiraga bulungi nti omwoyo gwa Katonda gwe gutuyamba okukola omulimu ogw’okubuulira.
OKUKOLERA AWAMU NE KATONDA KIRAGA NTI TUMWAGALA ERA NTI TWAGALA N’ABALALA
15. Kakwate ki akali wakati w’omulimu gw’okubuulira n’okutuukirizibwa kw’ekigendererwa kya Katonda?
15 Ate lowooza ku kakwate akali wakati w’omulimu gw’okubuulira n’okutuukirizibwa kw’ekigendererwa kya Katonda. Yakuwa yali ayagala abantu babeere ku nsi nga tebafa. Wadde nga Adamu yajeemera Katonda, Katonda teyakyusa kigendererwa kye ekyo. (Is. 55:11) Mu kifo ky’ekyo, yakola enteekateeka okununula abantu okuva mu kibi n’okufa. Kiki kye yakola? Yatuma Omwana we, Yesu, okuwaayo obulamu bwe ku lw’abantu abawulize. Kyokka abantu okusobola okubeera abawulize, baalina okusooka okumanya Katonda by’ayagala. Bwe kityo, Yesu yayigiriza abantu Katonda by’ayagala era n’alagira n’abayigirizwa be okukola kye kimu. Bwe twenyigira mu mulimu gw’okubuulira era ne tuyamba abantu okutabagana ne Katonda, tuba tukolera wamu ne Katonda mu kutuukiriza ekigendererwa kye eky’okununula abantu okuva mu kibi n’okufa.
16. Bwe twenyigira mu mulimu gw’okubuulira kiraga kitya nti tugondera amateeka agasingayo obukulu?
16 Bwe tuyamba abalala okutambulira mu kkubo erituusa mu bulamu obutaggwaawo, kiba kiraga nti twagala bantu bannaffe awamu ne Yakuwa, oyo “ayagala abantu aba buli ngeri okulokolebwa era bategeerere ddala amazima.” (1 Tim. 2:4) Bwe yabuuzibwa etteeka erisingayo obukulu mu mateeka agaaweebwa Abaisiraeri, Yesu yagamba nti: “‘Oteekwa okwagala Yakuwa Katonda wo n’omutima gwo gwonna, n’obulamu bwo bwonna, n’amagezi go gonna.’ Lino lye tteeka erisinga obukulu mu gonna era lye lisooka. Ery’okubiri eririfaanana lye lino, ‘Oteekwa okwagala muntu munno nga bwe weeyagala wekka.’” (Mat. 22:37-39) Bwe twenyigira mu mulimu gw’okubuulira kiba kiraga nti tugondera amateeka ago.
17. Enkizo ey’okubuulira amawulire amalungi ogitwala otya?
17 Nga tulina enkizo ya maanyi nnyo! Yakuwa atuwadde omulimu ogutuleetera essanyu, ogutuyamba okuba n’enkolagana ey’oku lusegere naye awamu ne bantu bannaffe, era ogutukuuma mu by’omwoyo. Omulimu gw’okubuulira era gutuwa akakisa okukyoleka nti twagala Katonda ne bantu bannaffe. Wadde ng’embeera z’abaweereza ba Yakuwa mu nsi yonna zaawukana, bonna, abato n’abakulu, abagagga n’abaavu, ab’amaanyi n’abanafu, bakozesa buli kakisa ke bafuna okubuulira abalala amawulire amalungi. Naawe oyinza okuba ng’okkiriziganya n’ebigambo bya mwannyinaffe Chantel, abeera mu Bufalansa. Agamba nti: “Oyo asingayo amaanyi, Omutonzi w’ebintu byonna, era Katonda omusanyufu, aŋŋamba nti: ‘Genda! Yogera! Yogera eri abantu ku lwange; yogera okuva ku ntobo y’omutima gwo. Nkuwa amaanyi, Ekigambo kyange Bayibuli, obuyambi bwa bamalayika, baweereza banno ku nsi, okutendekebwa okutali kumu, n’obulagirizi obujjira mu kiseera ekituufu.’ Nga nkizo ya maanyi okukola Yakuwa Katonda by’ayagala n’okukolera awamu naye!”


text:
Annex 1 - Sample Lesson Plan for Luganda Learners
Essomo Ery’okutaano: ENSIRI MBI.
Ebigendererwa: Ku nkomerero y’essomo, abayizi bajja kuba nga basobola:
1) Okumenya ebifo ebisukka mu bisatu ensiri mwe zizaalira;
2) Okusoma n’okuwandiika ebigambo ebirina ennukuta essatu mu nnyingo emu (nga: “nsi”, “mbi”, “mbu”,...), n’okubyongerako ennyingo endala okukola ebigambo ne sentensi ez’amakulu.
3) Okubala n’okuwandiika ensimbi omulwadde w’omusujja oguleetebwa ensiri (Malaria) zayinza okukozesa alyoke awone.
Ebinaakozesebwa mu ssomo lino:
- Ekifaananyi ekiriko ensiri nga ziruma omuntu.
- Akatabo akasooka ak’abayizi (Primer).
- Akatabo akalungamya omusomesa (Teacher’s Guide).
- Akaguwa okusiba ekitaananyi ku muti.
- Bu kaadi okunawandiikibwa ennyingo z’ebigambo (syllable cards).
- Ebikalaamu ebinene (Markers).
- Olubaawo n’ennoni.
Eby’okukola (Activities):
Okupima abasomi kye bayize (Assessment): Eddakiika 5.
Okubuuzaayo abasomi basatu okunnyonnyola ekibiina ebifo bisatu ensiri we zizaalira era n’engeri gye tuyinza okuzeewala (prevention).
Ebinaakolebwa Eka (Follow-up):
Abasomi bamenya empenda ze banakwata okulaba nga omusujja gw’ensiri bagwewala mu maka gaabwe.


text:
Mu gwazannyiddwa Congo Brazzaville 1-0 Uganda
Ssande mu za CHAN
Uganda - Zambia (4.30) ez’ekiro
MICHO Sredojevic ng’akyali mutendesi wa Cranes, yawangula emipiira mitono nnyo egy’omukwano kyokka nga bwe gutuuka ku gwe kigendererwa ng’awangula.
Akakodyo kano n’eyamuddidde mu bigere Sebastien Desabre yandiba nga k’aleese, bwe yagambye nti eky’okubulwa obuwanguzi ku Congo Brazzaville ne Guinea tekirina kumalamu Bannayuganda maanyi kuba yabadde agezesa ttiimu gy’anaatandisa mu mpaka za CHAN.
Congo, yawangudde (1-0) Desabre n’agamba nti, okuwangulwa ng’ofunye ky’oyagala kikulu nnyo.
“Omupiira guno gunnyambye okwongera okwetegereza abazannyi be nnina okutandisa ku gwa Zambia gye nzigulawo nayo era kati ttiimu ngifunye,” Desabre bwe yategeezezza.
Yagasseeko nti mu mipiira gino abazannyi be babadde bakola bulungi ennumba n’okuzibira nga kati ekibabulamu kwe kwanguya omupiira okuva ku ggoolo yaabwe okugutwala ku y’omulabe n’agumya nti Olwomukaaga we lunaatukira ajja kuba akitereezezza.
AMATIDDE SADDAM NE KYAMBADDE
Mu mupiira guno, omuwuwuttanyi wa KCCA, Saddam Juma ne Allan Kyambadde (owa SC Villa) baabadde n’omutindo mulungi era okusinziira ku gava e Morocco, Desabre b’agenda okutandikirako mu makkati. Saddam ne Kyambadde batandise emipiira gyombi.
MUTYABA YEERWANYEEKO
Omutindo omulungi omuwuwuttanyi wa KCCA, Muzamir Mutyaba gwe yayolesezza, gwamutaasizza okusalwako. Mutyaba yayingidde mu mupiira guno ng’alwana kuva mu bazannyi ababiri ababadde balina okusalwako.
Abazannyi abagenda okuzannya CHAN ye; Ismail Watenga, Benjamin Ochan, Saidi Keni, Nicholas Wadada, Joseph Nsubuga, Timothy Awany, Mustapha Mujuzi, Bernard Muwanga, Isaac Muleme, Aggrey Madoi, Milton Karisa, Paul Mucureezi, Allan Kyambadde, Seif Batte, Rahmat Senfuka, Taddeo Lwanga, Abubaker Kasule, Moses Waiswa, Saddam Juma, Muzamir Mutyaba, Mohammed Shaban, Derrick Nsibambi ne Nelson Senkatuuka.


text:
ESSOMO 62
Obwakabaka Obulinga Omuti Omunene
Lumu ekiro, Nebukadduneeza yaloota ekirooto ekitiisa. Yayita abasajja be abagezigezi bamubuulire amakulu g’ekirooto ekyo, naye tewali n’omu yamubuulira makulu gaakyo. Oluvannyuma kabaka yayita Danyeri n’amubuulira ekirooto ekyo.
Nebukadduneeza yagamba Danyeri nti: ‘Mu kirooto nnalabye omuti ogwakula ne gutuukira ddala ku ggulu. Gwabadde gusobola okulengerwa mu nsi yonna. Gwabaddeko ebikoola ebirabika obulungi n’ebibala bingi. Ensolo zaabadde ziwummulira wansi waagwo, era nga n’ebinyonyi biri ku matabi gaagwo. Oluvannyuma malayika yavudde mu ggulu n’agamba nti: “Muteme omuti, era mugutemeko amatabi gaagwo. Kyokka muleke ekikonge n’emirandira gyakyo mu ttaka era mukisibeko olukoba olw’ekyuma n’olw’ekikomo. Omutima gw’omuti gujja kukyuka gulekere awo okuba ogw’omuntu gufuuke ogw’ensolo era ebiseera musanvu biyitewo. Abantu bonna bajja kumanya nti Katonda ye Mufuzi era nti obwakabaka abuwa oyo yenna gw’ayagala.”’
Yakuwa yategeeza Danyeri amakulu g’ekirooto ekyo, era Danyeri yatya nnyo. Yagamba kabaka nti: ‘Ai kabaka, kyandibadde kirungi singa ekirooto kino kibadde kikwata ku balabe bo, naye kikwata ku ggwe. Omuti omunene ogwatemeddwa ye ggwe. Obwakabaka bwo bugenda kukuggibwako era ogenda kulya omuddo ng’ensolo ez’omu nsiko. Naye olw’okuba malayika yagambye baleke ekikonge n’emirandira gyakyo mu ttaka, ojja kuddamu okuba kabaka.’
Nga wayise omwaka gumu, Nebukadduneeza bwe yali atambula waggulu ku nnyumba mu lubiri lwe nga yeetegereza engeri Babulooni gye kyali kirabika obulungi, yagamba nti: ‘Laba ekibuga kino ekirabika obulungi kye nnazimba. Nga ndi wa kitiibwa nnyo!’ Bwe yali akyayogera ebigambo ebyo, eddoboozi lyava mu ggulu ne ligamba nti: ‘Nebukadduneeza! Obwakabaka bwo bukuggiddwako.’
Mu kiseera ekyo, Nebukadduneeza yagwa eddalu era n’atandika okweyisa ng’ensolo ez’omu nsiko. Yagobebwa mu lubiri n’atandika okubeera ku ttale n’ensolo ez’omu nsiko. Enviiri za Nebukadduneeza zaakula okwenkana ebyoya by’empungu, era enjala ze ne ziwanvuwa ng’ez’ebinyonyi.
Oluvannyuma lw’emyaka musanvu, Nebukadduneeza yaddamu okutegeera era Yakuwa n’addamu n’amufuula kabaka wa Babulooni. Nebukadduneeza yagamba nti: ‘Ntendereza Yakuwa, kabaka asingayo okuba waggulu. Kati nkimanyi nti Yakuwa ye Mufuzi. Atoowaza abantu ab’amalala, era awa obwakabaka oyo yenna gw’aba ayagadde okubuwa.’
“Amalala gaviirako omuntu okugwa, era okwegulumiza kuviirako omuntu okwesittala.”—Engero 16:18